title: 3,7% безработица във В. Търново

maintext:
Публикувана на: 21.12.2016г. 155 прегледа
Минимален ръст бележи безработицата в региона за последния месец, информира шефът на Бюрото по труда във В. Търново Обрешко Нечев. Той уточни, че регистрираните на борсата в общините Велико Търново, Елена и Златарица са общо 2442 души. От тях 1584 са в най-голямата община. Равнището на безработицата през изминалия месец в областния център е 3,7 процента, което го нарежда в челните места за страната по ниска безработица, обясни Нечев. От рисковите групи на пазара на труда регистрираните безработни жени са 56,8 процента. Безработните младежи до 29 години са 16,6 процента от общия брой, а незаетите над 50-годишна възраст през ноември са 35,8 процента, сочи статистиката.
От новорегистрираните безработни лица най-много са освободените от сектора на услугите. Свободните работни места в края на ноември в Бюрото по труда в старата столица са 592, което е с 64 по-малко от предходния месец. За едно работно място средно през ноември са се конкурирали трима безработни при двама за предходния месец, коментира още Обрешко Нечев.


title: Цветан Цветанов отвори сладоледена фабрика „Дени-2“ в Дебелец за 10 млн. лв.

maintext:
Публикувана на: 20.05.2016г. 7 693 прегледа
Произвеждат се 30 вида сладолед, които се изнасят в цяла Европа
СЛАДОЛЕДЕНИЯТ БОС ЦВЕТАН ЦВЕТАНОВ ОТВОРИ ВТОРАТА СИ ФАБРИКА „Дени-2“ в Дебелец, а инвестицията в това начинание е 10 млн. лв. Преди два дни бившият депутат чукна 50 години и вече смята да предаде бизнеса в ръцете на синовете си. Големият, Александър, е на 24 г. и работи вече при него, а малкият, Вилиян, още учи в Холандия, където е завършил и брат му. Най-големият сюрприз за рождения ден на бизнесмена е бил кетъринг, подарък от съпругата му, за всичките над 100 работници в новата фабрика, сподели вчера Цветан Цветанов. „Смятам да не правя повече фабрики за сладолед, защото две стигат. Искам вече да си почивам и да имам време за себе си, защото не съм се разхождал на Царевец, например, поне от десетина години, когато момчетата бяха още малки”, каза още бизнесменът, който е започнал да прави сладолед преди повече от четвърт век, макар да е завършил военноморското училище във Варна.
Синът Александър Цветанов смята, че може да поеме семейния бизнес, но ще му трябва още малко време. Той е завършил международен бизнес и мениджмънт в Холандия, но е решил да се върне в родината си и е поел маркетинга в „Дени-2“.
30 вида сладолед за цяла Европа, вече сме завзели Гърция
НОВАТА СЛАДОЛЕДЕНА ФАБРИКА ПРАВИ 30 ВИДА СЛАДОЛЕД, които се изнасят в цяла Европа. Тази година българската продукция вече е завзела и Гърция и Цветан Цветанов казва, че в южната съседка най-после са признали, че нашият сладолед е най-вкусен и на най-изгодна цена. Един от асортиментите е веган, а в никой и не се използва хидрогенирана мазнина, само естествени подсладители и натурални оцветители.
ВСИЧКИ МАШИНИ СА ПОСЛЕДЕН КЛАС, ОТ ИТАЛИЯ, а капацитетът на новата фабрика е 50 тона сладолед на денонощие. Първата фабрика на „Дени“ в кв. „Чолаковци“, която си работи, има капацитет 20 тона.
„Мога да кажа, че тази година е добра за нас и имаме много поръчки у нас и в чужбина, буквално в цяла Европа. Горд съм, че гърците най-сетне ни признаха и избраха българското“, заяви още Цветан Цветанов.
Търсят се работници, минималната заплата е 600 лв.
В МОДЕРНАТА ФАБРИКА В ПРОМИШЛЕНАТА ЗОНА НА ДЕБЕЛЕЦ търсят още работници с минимална заплата 600 лв. и месечни бонуси плюс транспортни. Тук се работи на смени, които се въртят на седмица. Идват младежи без опит, но с големи финансови претенции и си тръгват. Идват и безотговорни безработни, които също не могат да бъдат наети. „Искам кадърни хора, на които им се работи и не са безотговорни, искат да се научат и после да питат за парите! При нас има твърда месечна заплата, бонусите са различни според приноса и въпреки безработицата не мога да попълня бройките”, призна собственикът на фабриката.
ДРУГИЯТ ОСНОВЕН ПРОБЛЕМ В ТАЗИ ЗОНА, КЪДЕТО ИМА ОЩЕ ДВЕ работещи предприятия, е липсата на автобус от В. Търново до Дебелец, който да стига до зоната. Почти всички работещи пътуват от областния град, но се налага да вървят пеша около километър до „Дени-2“. Имало дори кадърни работници от Леденик, които без личен превоз не можели да ходят на работа. Освен това въпреки ремонта на общинския път в този район все още има отсечка, която е трудна за преход на коли. Цветан Цветанов е инвестирал лични средства в кърпене на дупки и в отводняване на терена, но сега смята заедно с другите инвеститори от района да поиска от Общинския съвет в старата столица промяна на транспортната схема на автобуса по тази дестинация.
Нели СУКОВА
Сн. Светослав СТЕФАНОВ

fasttext_language: bg


title: Сурвакници красят фоайето на втория етаж в общината

maintext:
Публикувана на: 21.12.2016г. 159 прегледа
ИЗЛОЖБА С ДЕТСКИ СУРВАКНИЦИ БЕШЕ ОТКРИТА ВЧЕРА ВЪВ ФОАЙЕТО НА ВТОРИЯ ЕТАЖ В ОБЩИНА ВЕЛИКО ТЪРНОВО. Над 100 деца от всички училища във Велико Търново и селищата от общината се надпреварваха в състезание по майсторене на сурвакници. Инициативата е на Общинския детски комплекс. Сурвакница си избра и вицепрезидентът Маргарита Попова, която гостува във Велико Търново.
Експозицията бе открита от заместник-кмета на старопрестолния град Ганчо Карабаджаков, който поздрави децата за усърдната работа и автентичния вид на техните новогодишни сурвакници.
Връчени бяха над 20 награди. В категория от I до IV клас бяха дадени два първи приза – за Ема Павлова от ОУ „Бачо Киро” и Владислава Кръстева от ОУ „Патриарх Евтимий”. При по-големите ученици (V – VII клас) най-висока оценка получи сурвакницата на Мариана Павлова от ОУ „Бачо Киро”.
Специални призове за най-автентична изработка и за най-оригинално решение бяха връчени на Рая Игнатова от СУ „Вела Благоева” и Симеон Лазаров от СУ „Г. С. Раковски”. В надпреварата бяха присъдени награди за вторите и третите места, за екипна работа и други поощрителни отличия.


title: Годишен хороскоп за 2017 година

maintext:
Публикувана на: 23.12.2016г. 120 прегледа
2016 година беше такава, каквато я описахме в прогнозите си – агресивна, огнена, динамична. Година на натрупаната мъст, която се активираше при всеки един малък повод. Превръщаше се в зрънце на раздори и конфликти. Конфронтации и сблъсъци имаше във всички слоеве на обществото – от семейната клетка, до държавната рамка. Напрежението, трупано с години, излезе наяве под разрушителна форма. Форма, каквато може да създаде единствено огнената мощ на Марс. Той беше като клечката кибрит, хвърляща искрата, а след това се отдръпва и продължава по пътя си. Път, който води все напред и напред към новото и неизвестното.
Важен акцент през 2016 г. беше темата за довършването на хиляди дела, които са отлагани с години. Целта на завършващите години в циклите, каквато е и 2016 г., е да ни подготвят за ново начало, което предстои съвсем скоро. Но то няма как да бъде поставено в здрави и устойчиви основи, ако не сме си свършили старата работа изцяло. Ако все още общуваме и допускаме около себе си хора, които ни „дърпат” назад и ни вредят по един или друг начин. Ако не приключим със старите си навици и нямаме желание да изградим нови на тяхно място. Ако не скъсаме с паразитните вредни мисли, които ежедневно са изпълвали съзнанието ни години наред. И понеже сме хора, като такива е съвсем естествено да не притежаваме достатъчната воля, решителност, за да скъсаме с всичкото това наведнъж, на помощ идва Марс. Съвсем ненадейно поставил ни в различни житейски ситуации, въвличайки ни внезапно в немислими обстоятелства, той всъщност през цялата година ни подтикваше да правим бързо, без да се замисляме, своите важни житейски избори. Да затваряме вратички, без да гледаме назад, защото не ни достигаше време да се обръщаме през рамо.
Цялата тази сила и енергия на Марс ни помогна да извървим болезнена крачка напред. Крачка, която не бихме се осмелили да направим сами. Е, равносметката е ясна – миналото си е минало и доста врати вече са затворени от самите нас. Завършен е един деветгодишен цикъл, който стартирахме през 2008 година. Време е за ново начало!
2017 е годината на Слънцето.
2017 година, подвластна на вибрация 1 в нумерологията и обвързана със Слънцето в астрологията, е година на ново начало. Започваме нов деветгодишен цикъл от своето развитие.
Слънцето е източникът на светлина в Слънчевата система. То е пламъкът, топлината и животът за всички организми, населяващи Слънчевата система. В зодиака то управлява енергията на знака Лъв и властва от края на юли до края на август всяка година. Тогава, когато усещаме топлината му най-силно.
Годината на Слънцето, подвластна на вибрация 1, можем да обобщим като година на новите надежди и шансове, идващи от бъдещето и за бъдещето. Но, разбира се, в природата нищо не идва даром, така че едва ли нещо ще ни се случи, ако стоим безучастно и се надяваме животът ни да потръгне. Но за всички, които очакват подходящия момент, за да се развият и тръгнат по нов път, смело мога да твърдя, че 2017 г. ще им е от полза. Самоинициативата през тази година е от голямо значение, така че топката е във ваши ръце.
Природа. Планетата Земя е нашият дом и тя ни възнаграждава с блага и изобилие, ако се грижим за нея. Но също така и ни наказва за грешките и безхаберното отношение чрез силата на природните бедствия, към които имаме странно отношение – сякаш ни идват свише, без наше участие. През 2017 година остават предупрежденията за опасност от пожари, създадени волно или неволно. От неконтролирано запалване на ожънати ниви до огнената мощ на слънцето през горещите и сухи летни дни.
Годината, описана в периоди. Слънцето преминава през дванайсетте зодиакални знака в еднакви интервали от време, което създава хармонична и балансирана група от периоди, през които можете да се изявите в различни житейски области.
От 1 януари до 19 януари и от 21 декември до 31 декември, докато Слънцето се движи в Козирог, се опитайте да пренастроите своите идеи в професионален план. Бъдете целеустремени, обрани в обещанията и задълбочени в анализите, които правите. Любовта през тези периоди е на заден план, отстъпила крачка зад кариеризма.
Слънцето е във Водолей от 20 януари до 18 февруари и помага да разгърнете погледа си, да видите живота отвъд неговите граници. Преодолейте душевните си ограничения. Завържете нови и ползотворни контакти. Започнете своето духовно обучение, като започнете да посещавате различни семинари. Четете повече и променете начина си на живот.
Слънцето е в Риби от 18 февруари до 19 март. Засилва се чувствителността. Сантиментални сте повече отколкото трябва. Съчувствате и кому е ненужно, правейки непожелано добро. На мнение сте, че чрез саможертва можете да докажете своята съпричастност към чуждата болка. По-добре се съхранете и не се раздавайте изцяло.
От 20 март до 19 април Слънцето се движи в Овен. Започва новата зодиакална година, настъпва пролетта. Това е време на бурно пробуждане и проглеждане. Вземете си глътка въздух и поемете по нов път. Чувствителността най-вече на родените в огнените знаци Овен, Лъв и Стрелец, се засилва и ги тласка към влизане в множество нови запознанства, не всички от които са благоприятни. Внимавайте.
Слънцето е в Телец от 20 април до 20 май – време, благоприятно идеите ви да намерят почва за развитие. В този интервал от време акцентът пада върху материята – онова, което можете да постигнете на практика. Парите, които сте в състояние да спечелите. Време, благоприятно за сделки, промяна на работата и поемане на ангажименти, свързани с допълнителни доходи.
От 21 май до 20 юни Слънцето грее в Близнаци – знака на общуването и комуникацията. Разширяват се шансовете да срещнете подходящите хора, чрез които да превърнете идеите си в реалност. В любовта също назряват доста възможности за интересни срещи, независимо от това дали към този момент сте сериозно обвързани, или не. Търсещи партньор или не.
Слънцето е в Рак от 21 юни до 22 юли. Повече от всеотдайни сме всички хора на планетата. Желаем да бъдем заобиколени от близки и приятели, да споделяме с тях щастливия си живот. Често прекрачваме границата на позволеното във взаимоотношенията и ставаме болезнено ревниви спрямо най-близките си, а с това можем да ги отблъснем безвъзвратно. Нека дадем пълна свобода на хората, които обичаме. Връщането към миналото, към това какво е „било”, само ни причинява ненужна болка, а и ни спира да вървим напред, към новото начало, отредено за тази година.
От 22 юли до 22 август Слънцето е на своя трон в Лъв. Време силно и значимо само по себе си. Можете да сбъднете повечето си желания. Мечтайте, защото само смелите мечти ще ви отведат на върха. Бъдете особено внимателни относно новите запознанства, защото в желанието си да чувате единствено комплименти и ласкателства, а не критика, ще „избутате” истинските хора в някой от ъглите на живота си, а на тяхно място е възможно да поставите такива, които ви ласкаят лицемерно.
Слънцето е в Дева от 23 август до 22 септември. Помага да си направите личния анализ докъде сте стигнали с плановете и амбициите си през тази година. Дали сте постигнали желаното, или сте се отклонили от вярната посока. Дано не се е случило второто, защото това би превърнало всеки отклонил се в мърморещ и недоволен от живота индивид, на който светът му е крив.
Есента настъпва с навлизането на Слънцето във Везни на 23 септември. То се движи в знака до 22 октомври и ни помага да погледнем себе си и живота си отстрани. Да хармонизираме взаимоотношенията си с хората, с които имахме пререкания в предходните месеци. Това са дните, когато е добре да започнем ново делово начинание, ако имаме предложение.
Слънцето е в Скорпион от 23 октомври до 21 ноември. Дава ни ясна преценка за това кои сме и какво искаме да постигнем. Действията ни обаче са забулени в мистерия, защото не желаем да споделяме никому за плановете си. Задкулисието през тези дни е огромно и в междуличностен, и в държавен мащаб.
Във времето от 22 ноември до 21 декември Слънцето е в Стрелец. Облени сме от жизнерадостни чувства. Можем да погледнем живота откъм по-добрата му страна. Намираме изход и в най-затруднената ситуация. През тези дни не само че се надяваме, а и превръщаме надеждите си в реалност.
Семейни взаимоотношения. Като основна вибрация 2017 г. е благоприятна година, обвързана със силата и топлата прегръдка на Слънцето. Единствените притеснения, които можете да имате, са свързани с натрупаната злоба и мъст през предходните две години. Освободете ги по възможно най-мекия и лек начин. Не товарете взаимоотношенията си с излишни драми. Прощавайте навреме и с отворено сърце, за да имате неподправена и истинска връзка с най-близките си хора. Говорете за проблемите си, споделяйте своите мисли. И най-важното – винаги, когато сте ядосани и нервни по време на разговор, бройте до 10 преди да изречете думите стрели, подвластни на афекта. Правилото „брой до 10” ще ви спести много семейни скандали, възникнали за незначителни разногласия.
Любов. В годината на Слънцето всички ние търсим подкрепата на хората около себе си. Искаме да намерим нови приятели и общества, в които да се чувстваме приети. Същото се случва и с любовта. Сега е моментът да разрушите оковите на сивото ежедневие и да промените живота си, ако имате нужда от подобно нещо. Необвързаните разполагат със силен шанс да срещнат подходяща половинка, с която могат да създадат брак или през тази, или в следващата година. Обвързаните, но неудовлетворени от връзката си, са длъжни да помислят за своя собствен живот и за една радикална промяна, която да ги спаси от агонията. Защото животът в огорчение предизвиква болести. Животът в любов и хармония е здрав живот.
Брак. Това е една от най-подходящите години за сключване на брак или за прекратяване на неблагоприятни семейни взаимоотношения. Слънцето подкрепя новото начало и ако пред вас стои въпрос дали да го поставите, то отговорът е ясен – категорично да. Не забравяйте, че най-хармоничните бракове се създават в петък и неделя, като особен акцент през идната година има неделята, ден на Слънцето.
Работа. През 2017 година разполагаме шанса да променим много неща около себе си. Едно от тях е отношението ни към работата, към работното място. Мнозина ще сменят местоработата си, ако към момента не са доволни или от заплащането, или от средата си, или от други фактори, които не им позволяват да се разкрият изцяло. Други разполагат с шанса да се разрастват в професионална област. При всички положения през тази година сме съблазнени от идеята да се покачим в йерархията и да заемем по-висок пост. Лидерите се открояват не чрез агресия и налагане на мнение, а чрез своите личностни качества и умения. Чрез способността си да организират екипа и да мобилизират силите си за постигане на общ, колективен успех. Бъдете сред съвременните лидери, за да успявате, а и хората около вас да са доволни. Съветът ми към всички е да се съобразят с периодите на ретроградност на Меркурий. През тези интервали от време не предприемайте важни дела и не подписвайте делови документи, договори и споразумения, включително и свързани с трудовите си правоотношения. Периодите, в които Меркурий е ретрограден през 2017 година са: 01.01.2017 г. – 08.01.2017 г.; 10.04.2017 г. – 04.05.2017 г.; 13.08.2017 г. – 05.09.2017 г.; 03.12.2017 г. – 23.12.2017 г.
Силни моменти за ново начало. Новолунието е най-подходящият момент за започване на нови дела, които да са увенчани с успех. Винаги започвайте всичко ново на новолуние, а когато имате да довършите нещо, завършете го на пълнолуние. През 2017 година новолунията са на следните дати: 28.01.2017 г., 26.02.2017 г., 28.03.2017 г., 26.04.2017 г., 25.05.2017 г., 24.06.2017 г., 23.07.2017 г., 20.09.2017 г., 19.10.2017 г., 18.11.2017 г., 18.12.2017 г.
Станислав КЛИМЕНТОВ


title: Осма поредна година в Лясковец даряват храна на бедните

maintext:
Публикувана на: 22.12.2016г. 88 прегледа
„Осем години с добри сърца” бе мотото на поредната изложба от ястия, които радват бедните граждани на Лясковец. Всяка година в навечерието на Бъдни вечер и Коледа в лясковската детска градина „Славейче” постни гозби приготвят с много любов екипът учители, помощният персонал и майките на децата, подреждайки ги в красива изложба. Благотворителната инициатива стана традиция за домакините, които със собствени средства приготвят своите специалитети. Екипът на директорката Елка Йорданова подрежда разнообразните блюда малко преди Бъдни вечер, оформяйки красива изложба в детската градина, след което храната се предоставя на Домашния социален патронаж в града. Управителят на патронажа Ваня Табакова разпределя всички ястия за най-бедните и уязвими групи, за самотни лица и хора в неравностойно положение. Традиция е също с част от храната да бъдат зарадвани и монахините от Петропавловския манастир.
И тази година експозицията беше пребогата. 22 сръчни домакини с добри сърца сготвиха 45 различни гозби, за да зарадват за осми път своите бедни съграждани. Постните ястия бяха експонирани в изложба, а на откриването й присъстваха кметът д-р Гецова, председателят на Общинския съвет Даниела Арабаджиева и управителят на социалния патронаж Ваня Табакова.


title: Община В. Търново стана собственик на дарение от белогвардейски генерал

maintext:
Публикувана на: 22.12.2016г. 272 прегледа
ОБЩИНА ВЕЛИКО ТЪРНОВО СТАВА СОБСТВЕНИК НА ИМОТ НА РУСКИ ГЕНЕРАЛ ОТ ПРОЧУТАТА БЯЛА АРМИЯ НА ВРАНГЕЛ. Сградата е желана от множество предприемачи, тъй като е с отлична локация, в самия център. Според запознати обаче общината може да я превърне в музей. През 1931 г. генерал Фьодор Трейман прави собствена болница на ул. „Христо Караминков“ в близост до Паметника на обесените, която по-късно е национализирана и предадена на местния тубдиспансер.
В наше време наследниците на родения в Рига белогвардейски генерал се отказват от имота, с което изпълняват волята на своя дядо, който е бил категоричен, че в него трябва да се лекуват хора и да бъде болница. След 10.ХI.1989 г. те не предявяват искания за връщане на болницата, като изявяват желание пред Търновската община тя да носи името на дядо им. Това става през 1998 г. с решение N 803 на Общинския съвет на старата столица.
Тубдиспансерът обаче закъсва финансово, а кметството се оказва един от най-големите му кредитори. Заради невърнат заем от над половин милион сградата става изцяло общинска. В част от нея днес е настанена местната данъчна служба, за която досега общината плащаше наеми. Няколко хотелски вериги се натискат за имота, който е един от малкото със собствен паркинг, разбра „Борба“. От кметството заявяват, че засега не се обсъжда продажба, но при подходяща оферта и решение на Общинския съвет тя би могла да стане факт.
Самият ген. Д-р Трейман има нерадостна съдба. СЛЕД РАЗГРОМА НА БЯЛАТА АРМИЯ ЗАЕДНО С КОРПУСА НА ГЕН. КУТЕПОВ ТОЙ ИДВА ВЪВ В. ТЪРНОВО. Д-р Трейман постъпва в трудовите войски на Стамболийски и организира техните медицински служби. През 1931 г. открива частна болница, а на 1 септември 1937 г. санаториум за гръдоболни на Света гора край В. Търново. След 9.ІХ.1944 г. д-р Трейман е арестуван от пристигналите органи на НКВД и по време на разпитите се самоубива. Днес неговите наследници живеят в София, Габрово и Плевен.
С. МАРИНОВ


title: Народният представител Мариана Бояджиева: „Семейството е моето най-сигурно и топло пристанище”

maintext:
Публикувана на: 23.12.2016г. 2 прегледа
„КОЛЕДА И НОВА ГОДИНА СА ДВАТА НАЙ-СВЕТЛИ ПРАЗНИЦИ ЗА МЕН И ЗА МОЕТО СЕМЕЙСТВО. Може би защото традициите у дома са съхранени от поколения назад. Може би и защото по стария календар, когато Коледа беше на 7 януари, този ден беше и имен ден на моя баща. Може би, защото Коледа и Нова година са празниците, които свързвам с надеждата за нещо по-добро, за щастието, което идва, независимо колко ни е тежко. Ние, хората, така сме устроени – каквото и да ни се случва, надеждата винаги ни поддържа духа. Но най-вече, защото се събираме всички заедно и аз нямам търпение за това.“ Така започва разговорът ни с народния представител от „БСП лява България“ Мариана Бояджиева. Тя говори за празника дълго, много емоционално и очите й светят от насъбрани сълзи. Разказва за традициите като историк, след това като дъщеря и като майка и чистосърдечно признава, че дъщеря й Светлана е станала по-добра от нея самата в поддържането на този домашен огън.
„Моята майка, баба й, беше професионален готвач и очевидно е успяла да научи Светлана на много неща. И тя вече е по-голям майстор от мен в приготвянето на традиционните ястия за Коледа, без които ние на масата не сядаме – тиквеник, постни сърми, пълнени чушки, питка“, усмихва се г-жа Бояджиева.
НАПОСЛЕДЪК ХОРАТА, С КОИТО МАРИАНА БОЯДЖИЕВА ПРАЗНУВА ТЕЗИ СВЕТЛИ ПРАЗНИЦИ, СА СЕ УВЕЛИЧИЛИ. Откакто Светлана и Георги са станали семейство, около Коледната трапеза сядат и неговите родители, и нейните. Така се събират осем души, начело на които стои Тодор. Той е само на година и половина, обаче е най-важният човек в компанията. „Ние сме заедно и на Коледа, и на Нова година. Четири жени сме, защото в приготовленията участва и сестрата на Георги, така че има много женски ръце. Разпределяме си задачите, но последните неща довършваме всички заедно. Има дух, има настроение, светлина и радост, затова толкова обичам края на годината. За щастие и нашите сватове са хора, които уважават и обичат традициите. Но и няма как да е иначе, защото и те, и ние със съпруга ми Минчо сме израснали в семейства, в които е царяло уважение към по-възрастните, зачитане на важните неща в живота. А важните неща са трудът, честността, почтеността, които и ние сме предали на децата си“, казва Мариана Бояджиева.
СЕМЕЙСТВОТО Е НАЙ-СИГУРНОТО И ТОПЛО ПРИСТАНИЩЕ ЗА МАРИАНА БОЯДЖИЕВА. Там тя се спасява от напрегнатото ежедневие и успява да зареди батериите си. А това пристанище е особено уютно заради присъствието на внука й Тошко. Затова Мариана Бояджиева е избрала да остане да живее във Велико Търново и не спира да пътува. Във вторник по обяд хваща автобуса за София, а в петък вечерта – обратно за старата столица. Ползва градския транспорт и когато е във Велико Търново и не се притеснява от факта, че хората я разпознават, спират я, искат от нея нещо, връчват й всякакви папки и документи.
Тя признава, че се опитва да присъства на всички тържества във Велико Търново и особено в малките населени места в областта. А тези празници обикновено са точно в събота и неделя. Въпреки почивните дни, тя не отклонява покани, не се крие, вдига телефона си и отговаря на всяко позвъняване. „Хората трябва да бъдат зачетени. И не само, защото са гласували за мен и благодарение на това съм народен представител. А и защото, всеки човек заслужава да бъде уважен. Но това не ми тежи. Обаче си признавам, че не помня откога не съм имала ден, в който да си остана вкъщи и само да чета или да гледам филми“, усмихва се г-жа Бояджиева.
След това отваря темата за четенето и книгите, които обича, както и за това, че ежедневието й на депутат, я задължава да чете повече закони. Да търси информация в интернет, за да бъде подготвена, когато й се налага да работи с много сериозни материи. „На мен би ми било обидно да се изправя на трибуната на Народното събрание, да отправя питане и да се окажа недостатъчно добре подготвена по въпроса, по който питам. Затова чета и проучвам. А и работата ми със сериозни законопроекти, никак не е за подценяване. Такава материя например беше законът за образованието, заради който се наложи доста информация да изчета, нищо че имам опит“, обяснява народният представител.
Това, което обезсърчава на моменти Мариана Бояджиева и й вдига адреналина, е усещането за безсилие понякога. Има възможността да гласува против, но въпреки това нещата не се променят. „Много се ядосвам. Признавам си. Има случаи, в които нищо не можеш да направиш. Последният такъв случай беше законът за комунистическите символи, който предизвика буря в парламента. Ядосвала съм се и когато обсъждахме закона за държавния бюджет, по отношение на средствата за култура. И тази година те са крайно недостатъчни. Затова например всички депутати в комисията по култура, макар и да сме от различни политически сили, се обединихме. Писахме писмо до министъра на финансите, правихме среща с министъра на културата, но въпреки нашите общи усилия, нищо не постигнахме. Парите за култура пак са нищожни“, разказва Мариана Бояджиева. Тя припомня и как е било отхвърлено предложението на БСП за увеличение на средствата за майчинство и за децата с увреждания, въпреки дълга на държавата към тях.
ПОЛИТИКАТА Е БИТИЕТО НА МАРИАНА БОЯДЖИЕВА ОТ ГОДИНИ. ПРЕДИ ДА СТАНЕ НАРОДЕН ПРЕДСТАВИТЕЛ, тя се занимава с тази сфера и на регионално ниво. Била е общински съветник, председател на Областния и на Общинския съвет на БСП. „Знаеш ли, мисля си, че политиката има смисъл само, ако се предприемат действия, които да подобряват живота на хората, защото те очакват точно това. Особено в годините на преход, като че ли нещата много трудно се случват. Затова нещото, което особено ми тежи, е, че водим борба, наистина борба, но въпреки това България изключително трудно и бавно се променя“, признава народният представител.
След това Мариана Бояджиева сама отваря темата за жените в политиката и не крие, че въпреки модерния 21 век, жените в Народното събрание в последните мандати не са повече от 27%. Разбрала е, че за да се докажат те в политиката, която се смята за мъжки свят, трябва да извършват в пъти повече работа.
КУЛТУРАТА Е ЕДНА ОТ ЛИЧНИТЕ КАУЗИ НА МАРИАНА БОЯДЖИЕВА КАТО ПОЛИТИК И НАРОДЕН ПРЕДСТАВИТЕЛ. Тя е приела много лично всичко, което се случва около и с хълма Трапезица. И това е разбираемо, защото самата тя има персонално участие в подновяването на разкопките след като десетилетия наред там такива нямаше. Това се случи в мандата й на зам. областен управител, когато едновременно тръгнаха археологическите проучвания и движението „Съхрани българското“, в които участваха младежи от цялата страна. Тогава годишно се даваха 1 млн. лв. от държавата за проучвания, консервация и социализация на хълма. „Радвам се, че след едно прекъсване Трапезица вече е във вид, който може да продължи да живее. И да приема туристи. Истината е, че опазването на културно-историческото наследство може да направи Велико Търново център на духовността. И тук аз мога да бъда полезна, затова продължавам да работя за тази моя кауза. Затова и подписах законопроекта за старите столици. Когато той стане факт, ще даде статут на старите столици на България, като ги обвърже с една обща държавна и местна политика“, казва народният представител.
Инфраструктурата е другият въпрос, който Мариана Бояджиева смята за изключително важен. Става дума за строителството на автомагистрала „Хемус”, което от години вълнува хората в региона и което, за съжаление, се случва твърде бавно. Става дума и за много опасния път Велико Търново – Русе, за изправяне на Присовските завои, за които тя е правила неколкократно предложения за финансиране. И продължава да е убедена, че и културата, и икономиката трябва да бъдат държавна политика, иначе проблемите няма да бъдат решени.
ЧАСТ ОТ ДЕПУТАТСКАТА СИ ЗАПЛАТА МАРИАНА БОЯДЖИЕВА ВИНАГИ ДАВА ЗА БЛАГОТВОРИТЕЛНОСТ. Не отказва да помага на болни хора, дава за лекарства, за изследвания и за… книги. „Много се гордея, когато имам възможност да помогна за издаването на нови книги. Така стана с енциклопедията на проф. Милко Палангурски за учредителното събрание. Разказах на председателя на НС по това време Михаил Миков за тази книга, когато професорът още я пишеше и Михаил Миков се заинтересува, но поиска да види все пак няколко страници. И аз помолих проф. Палангурски да ми донесе първите 30, занесох ги, показах ги на Михаил Миков и книгата стана. Тя е изключително престижна за българския парламент, затова много й се радвам“, усмихва се Мариана Бояджиева. Наскоро тя е помогнала и за издаването на новата стихосбирка на поетеса от Горна Оряховица, както и за издаването на историята на женското движение във Велико Търново, която всеки момент ще излезе от печат.
Сашка АЛЕКСАНДРОВА


title: Търновецът д-р Свилен Маслянков направи кариера в онкохирургията

maintext:
Публикувана на: 23.03.2016г. 28 270 прегледа
42-годишният специалист работи в болница „Александровска” в София
СЕРИОЗНИ СТЪПКИ КЪМ ДОСТИГАНЕ НА СВЕТОВНО НИВО В ЛЕЧЕНИЕТО НА ОНКОЛОГИЧНИ ЗАБОЛЯВАНИЯ ПРАВИ БЪЛГАРИЯ. Съвсем скоро в столичната болница „Александровска” в София ще започнат да се прилагат операции с модерен апарат за локално лъчетерапевтично лечение по време на самата хирургична интервенция за отстраняване на рак на гърдата. Методът представлява прецизно облъчване веднага след отстраняване на тумора. Рентгеновите лъчи атакуват проблемната зона още преди да се затвори оперативната рана, с цел гарантиране на сигурност, че няма да се появят разсейки.
„Вече преминахме през обучение за работа с апарата и сега предстои финализиране на необходимата документация, която гарантира безопасността на прилагането на този метод. За него се говори от 10 – 15 години в световен мащаб, първи са го въвели италианците, а сега ще бъде достъпен и у нас”, обясни д-р Свилен Маслянков.
Той е родом от Велико Търново и е утвърден специалист от екипа на Втора хирургия на болница „Александровска”. 42-годишният доктор е работил 14 години в Комплексния онкологичен център в старата столица, където започва кариерата си. Категоричен е, че в родния си град е получил стабилна основа за развитие и не съжалява за избора си тогава. „В големите софийски клиники се обучавах предимно теоретично, а във Велико Търново аз поемах много отговорности, защото се обучавах на практика. Видях пред очите си как дори по-възрастните колеги смениха тактиката при леченията”, казва д-р Маслянков.
За да бъде в час с най-съвременните методи за лечение, той се включва в престижни курсове в чужбина и започва да прилага наученото у нас. Има сертификати за завършени курсове в Гърция, Испания, Франция, Холандия, Англия, Швейцария, Шотландия, Ирландия и други страни. А работата в столичната клиника му дава възможност да прилага новостите в лечението на онкологичните заболявания. „Методите на лечение се делят на класически и модерни, като ние, хирурзите и онколозите, сме длъжни да следваме класическите. Когато обаче един нов уред се наложи в световен мащаб и докаже своята ефективност, а имаме възможност да го закупим и ползваме, това ни е от голяма помощ”, твърди той.
В БОРБАТА С РАКА В ПОМОЩ НА ЛЕКАРИТЕ ОТ БОЛНИЦА „АЛЕКСАНДРОВСКА” ОТСКОРО Е Т. НАР. ПЕТ СКЕНЕР. Чрез него се прави функционално изследване за диагностициране на туморни клетки във всеки орган от тялото. „Това изследване е много достъпно за пациентите и не се налага да чакат със седмици и дори месеци. Освен това е абсолютно безплатно. Достъпът до него става само чрез направление от специалист от сферата на онкологията. Липсата на такъв скенер досега беше една от причините пациентите да ходят да се лекуват в Турция, защото там периодът на изчакване е скъсен. Плащаха около 500 евро, за да се подложат на изследването”, обясни специалистът.
БЪДЕЩЕТО Е В ЛАПАРОСКОПСКАТА ХИРУРГИЯ, е уверен д-р Маслянков. Хирургът е амбициран да продължи своето развитие в тази насока, като вече има зад гърба си 25 такива операции. За съжаление обаче, наблюденията му показват, че заболеваемостта се увеличава и за Великотърновска област тя е над средната за страната. Много от пациентите му са негови съграждани, а най-честите случаи, с които се сблъсква, са рак на гърдата и дебелото черво.
Галина ГЕОРГИЕВА


title: Коледарчета от ДГ „Евгения Кисимова” гостуваха в Областната дирекция на МВР дни преди най-светлите християнски празници

maintext:
Публикувана на: 22.12.2016г. 88 прегледа
Те пяха и наричаха за здраве и берекет. Директорът старши комисар Димитър Машов посрещна гостите, благодари им за емоциите и доброто настроение, което внесоха в сградата, пожела им да са преди всичко здрави, все така послушни, усмихнати и да получат много и желани подаръци и им подари торбички с лакомства.


title: Полезни съвети за потребителя при избор и използване на електрически гирлянди

maintext:
За потребителите е важно да се запознаят със следните полезни съвети при избор и използване на електрически гирлянди:
Върху продукта производителят трябва да е нанесъл трайно маркировка за съответствие – СЕ. С нея той удостоверява, че е произвел продукта съгласно европейските изисквания за безопасност. Допустимо е тя да се нанесе върху стикер, прикрепен на самата гирлянда, както на опаковката и в придружаващите документи.
Върху гирляндата или върху стикер на нея е необходимо да са нанесени основните електрически характеристики – като напрежение, мощност или ток, честота на електрическата мрежа, брой лампи. За гирляндите, които се използват на открито, производителят трябва да е обявил и степен на защита от твърди частици и влага /IP защита/ – минимална препоръчителна защита IP44.
Върху продукта или опаковката е необходимо да е обозначено името на производителя/вносителя и неговият адрес.
Всяка гирлянда трябва да се придружава от инструкция за употреба на български език, съставена от производителя.
За украса на открито да се използват само гирлянди, които са предназначени за това. Предназначението за използване на открито трябва да е обявено от производителя върху стикер, прикрепен на самата гирлянда, на опаковката и в инструкцията за употреба.
Преди използване е необходимо потребителите да се запознаят подробно с инструкцията за употреба и експлоатация на гирляндата. По време на експлоатация трябва да се спазват стриктно посочените в инструкцията изисквания.
При гирлянди със сменяеми лампи замяната трябва да става с лампи от същия тип – като тези, с които е доставена гирляндата, или с тип, определен от производителя.
При използване на удължители за открито е необходимо IP защитата на удължителя да бъде същата или по-висока от защитата, обявена на гирляндата.


title: Автобус с общинари от Лясковец се удари челно с кола край Ловеч, трима загинали и 21 ранени

maintext:
Публикувана на: 22.12.2016г. 8 011 прегледа
Автобус с 50 общинари от Лясковец се удари челно в лека кола край ловешкото село Микре тази сутрин. Лекият автомобил криволичел по пътя и навлязъл в насрещното движение срещу автобуса, който се преобърнал край пътя. Групата е отивала във Вършец на коледен банкет тази вечер. При зловещата катастрофа е загинал шофьорът на автобуса, който по предварителна информация е Стефан Бъчваров, и още един мъж от Лясковец. Освен това има 21 ранени с тежки травми, които са настанени в местната болница.
В колата имало една загинала жена. За мястото на катастрофата пътува кметицата на общината д-р Ивелина Гецова, която не била в автобуса. Районът на инцидента е отцепен, извършва се оглед за изясняване на причините за кървавата драма.


title: Академия по изкуствата, благотворителен магазин и закон за неформалното образование са мечтите на Мария Казарина

maintext:
Публикувана на: 16.12.2016г. 482 прегледа
ЗА АКАДЕМИЯ ПО ИЗКУСТВАТА, СВОЙ БЛАГОТВОРИТЕЛЕН МАГАЗИН И ЗАКОН, КОЙТО ДА ВАЛИДИРА НЕФОРМАЛНОТО ОБРАЗОВАНИЕ, МЕЧТАЕ МЛАДАТА ТЪРНОВКА МАРИЯ КАЗАРИНА. Мария учи предприемачество в социалната сфера във ВТУ „Св. св. Кирил и Методий“, занимава се с обществени и най-вече социални каузи и е убедена, че и двете й мечти са напълно възможни. Преди няколко месеца участвала в обучение за писане на проекти и там разбрала, че в България вече има експерти, които се занимават със създаването на закон, който да валидира знанията и уменията на деца и възрастни, натрупани извън училище. Мария споделила идеите и опита си и получила покана да се включи в работната група.
„Става дума за извънкласните дейности, в които децата се учат да пеят, да свирят на инструмент, да рисуват, танцуват или спортуват. Аз самата танцувам балет от 17 г. Но съм учила танци в школа, не в училище. За 17-те си години в училище получих диплома за средно образование, но не и за това, че съм се трудила в балетната зала. В Англия например, такива като мен имат право да се явят на изпити и ако ги издържат, ако покрият определени критерии, получават документ, който валидира уменията им“, обяснява Мария. А според защитеното ниво и придобитите точки момичетата и момчетата могат да кандидатстват в консерваторията, в балетно училище, в художествена академия.
Евентуален закон ще повиши нивото и на преподавателите, защото те ще трябва да защитят правото си да имат школи и да провеждат изпити в края на обучението. „Понеже стана дума за Англия, проверявала съм специално за балета, там има танцово училище, което работи към Кралската балетна школа. Нивото наистина е високо, но това и у нас е възможно. Който иска да има школа, било то танцова или музикална, и тя да дава сертификат, ще трябва да се квалифицира“, категорична е Мария.
Тя била само на 3 – 4 г., когато започнала да танцува покрай родителите си. А те дори я качили на сцената. Малката Мария трябвало просто да тича красиво покрай големите каки, но „танцът“ й се получил красив и спечелил хората в залата. Прекъснала в 7 клас, когато учила в Москва. Когато семейството се върнало във Велико Търново, майка й Виргиния Казарина отново събрала деца и сега е собственик на една от най-популярните балетни школи във Велико Търново. А Мария й помага като хореограф, а и все по-често се нагърбва с функциите на мениджър на „Виргиния балет“. Има си и своя група в школата „Виргиния данс крю“ за хип-хоп танци.
МАРИЯ МНОГО АКТИВНО РАБОТИ И ПО ДРУГАТА СИ ИДЕЯ – ДА НАПРАВИ БЛАГОТВОРИТЕЛНО МАГАЗИНЧЕ. То ще бъде изцяло социално предприятие, от което самата тя няма да печели. Ръчно изработени сувенири и предмети, запазени дрехи, книги, подаръци, които получаваме и не използваме, всичко това може да предлага в магазина Мария. Цялата печалба иска да дарява на семейства и деца в нужда и вече е започнала да издирва хора, на които би могла да помага. А нейни приятели, които са напълно уверени, че тя ще се справи с този проект, вече събират предмети, дрехи и книги, с които да заредят щандовете.
Младата търновка толкова се е ангажирала с идеята си, че вече знае как ще подреди стоките, какъв цвят ще са стените, усеща дори аромата на магазина си.
САМО СЛЕД МЕСЕЦ МАРИЯ ЗАМИНАВА ЗА ЕДИН СЕМЕСТЪР В ЗАЛЦБУРГ ПО ПРОГРАМАТА „ЕРАЗЪМ +“. В Австрия тя ще учи „Бизнес наука“, специалност, която съчетава икономически предмети и мениджмънт. „Специалността не е точно каквато уча тук, но идеята да видя системата в друг университет, да опозная различна култура, много ме привлече. Затова кандидатствах“, казва Мария. Разбира се, че веднага са я одобрили, защото е пълна отличничка и за отличните си постижения дори получи стипендията от 1000 лв., която Академическият съвет дава на осем от най-добрите студенти във ВТУ всяка година в навечерието на 8 декември.
Мария не иска да живее никъде по света. Иска да се върне във Велико Търново и точно тук да осъществи всичките си идеи и проекти. В това число да създаде и Академия по изкуството.
Тук, във Великотърновския университет, учи и брат й Ростислав. Той е бакалавър по компютърни науки и преди няколко месеца спечели награда за иновативната си идея за мобилно приложение, с което можем да следим движението на автобусите по спирките из града. Така няма да се налага да гониш автобуса или да мръзнеш на спирката, просто ще знаеш къде е твоят транспорт и колко време имаш, за да стигнеш до спирката си, усмихва се Мария, която има и по-малка сестричка – Девора. Тя е на 9, учи в паралелката по изобразително изкуство в СУ „Емилиян Станев“ и танцува балет, при това вече на палци, като истинска балерина.
Сашка АЛЕКСАНДРОВА


title: Санитарни работници преровиха боклук, за да намерят парите на жена

maintext:
Публикувана на: 22.12.2016г. 55 прегледа
Благодарение на мъничко късмет и усърдието на санитарни работници жена от Лонг Айлънд си върна 5000 долара в банкноти, които по невнимание бе изхвърлила на боклука, предаде Асошиейтед прес.
45-годишната Кришна Надалол заяви, че майка й Бейбан сложила настрана плик с пари, предназначени за плащане на ипотека, но днес сутринта не успяла да го намери. След като се паникьосала, Бейбан накарала дъщеря си да съобщи, че по погрешка е изхвърлила парите.
Кришна, която е санитарен работник, получила помощ от трима свои колеги, за да преровят боклук на временен пункт за събиране на отпадъци. Цялата сума била намерена, с изключение на 40 долара, които вероятно са паднали по пътя.
Бейбан предложила възнаграждение на мъжете, но те отказали да го получат.
Източник: БТА


title: 5,8 млн. от „Кауфланд“ вече са по сметките на болницата, веригата започна да проектира

maintext:
Публикувана на: 22.12.2016г. 1 877 прегледа
145 хил. прибира и Община В. Търново от сделката
„ЦЯЛАТА СУМА ПО СДЕЛКАТА ОТ НЕДОВЪРШЕНИЯ ХИРУРГИЧЕСКИ БЛОК С „КАУФЛАНД“ ВЕЧЕ НИ Е ПРЕВЕДЕНА, ИЗГОТВЕН Е И НОТАРИАЛНИЯТ АКТ за сградата и прилежащата земя“, информира вчера шефът на областната болница „Д-р Стефан Черкезов“ д-р Стефан Филев.
Издължаването на пълната сума се забави около месец заради жалба срещу процедурата по продажбата. И Административният съд в старата столица, и Върховният съд обаче са се произнесли, че всичко е наред и процедурата е напълно коректна и прозрачна, разбра „Борба“. Община Велико Търново също спечели немалка сума от реализирането на сделката. Заради 2,5-те % местен данък, с които се облага всяка продажба на имот, в местната хазна влизат 145 хил. лв., което е рекорд за последните години. Директорът на лечебницата д-р Филев още веднъж подчерта, че милионите от веригата ще се използват само за обединение между двете болнични бази, по което също вече се работи. В областната болница започна ремонт на топлата връзка пред централния вход, на интензивно и кардиологично отделение. Той се финансира с 280 хил. лв. от средствата за капиталови разходи на Министерството на здравеопазването.
МЕЖДУВРЕМЕННО СТАНА ЯСНО, ЧЕ ВЕРИГАТА ВЕЧЕ ПРОЕКТИРА СВОЯ ОБЕКТ ДО ОБЛАСТНАТА БОЛНИЦА И се очаква строителството му да започне през пролетта. Той ще е разположен на площ от 18,9 дка с подходи откъм улиците „Краков“ и „Никола Габровски“. Както „Борба“ вече съобщи, обектът ще е с напълно нова визия и най-модерният на „Кауфланд“ у нас. Около 2 млн. ще струва разрушаването на 9-етажния хирургически блок, като доста солено ще излезе и депонирането на отломките. След като теренът бъде изчистен, ще са нужни около 3 месеца да се направи новият магазин. Представители на „Кауфланд“ вече са осъществили контакт с Община Велико Търново, за да запознаят местната власт с инвестиционните си намерения.
Стилян НАЙДЕНОВ


description: Физическите лица, които са регистрирани като земеделски стопани, имат право да избират реда за облагането на доходите от дейността им през 2017 г. Ако през

title: Добре е да знаете. Земеделските стопани избират как да се облагат доходите им през 2017 г.

maintext:
Публикувана на: 21.12.2016г. 173 прегледа
Физическите лица, които са регистрирани като земеделски стопани, имат право да избират реда за облагането на доходите от дейността им през 2017 г.
А ко през 2016 г. са се облагали по общия ред, имат право да изберат от 1 януари 2017 г. да се облагат по реда, предвиден за едноличните търговци (с данък върху годишната данъчна основа по чл. 28 от ЗДДФЛ). Правото на избор в този случай следва да се упражни с подаване на декларация по чл. 29а, ал. 4 от ЗДДФЛ в срок до 31 декември 2016 г. Така избраният ред се прилага за срок не по-кратък от 5 последователни данъчни години.
А ко през 2016 г. са се облагали с данък върху годишната данъчна основа (по реда, предвиден за едноличните търговци) и вече е изтекъл 5-годишният период, за който задължително следва да се прилага този ред на облагане, могат:
– да продължат да се облагат по същия ред и след 1 януари 2017 г., като за целта не е необходимо да подават нова декларация по чл. 29а, ал. 4 от ЗДДФЛ; или
– да изберат да се облагат по общия ред на ЗДДФЛ (т.е. да формират облагаемия си доход след приспадане на нормативно определения процент разходи за дейността). В този случай правото на избор се упражнява в срок до 31 януари 2017 г. чрез подаване на декларация по чл. 29а, ал. 4 от ЗДДФЛ.
Образецът на декларацията по чл. 29а, ал. 4 от ЗДДФЛ може да бъде намерен на сайта на приходната агенция www.nap.bg и в офисите за обслужване на НАП в цялата страна.
Декларацията се подава лично от земеделския стопанин или негов упълномощен представител в местния офис на агенцията по постоянен адрес на физическото лице. Декларацията може да се подаде и чрез пощенски оператор.
Новорегистрираните земеделски стопани през 2016 г. могат да изберат за същата година да се облагат с данък върху годишната данъчна основа по чл. 28 от ЗДДФЛ, като изборът се декларира в годишната данъчна декларация по чл. 50 от ЗДДФЛ за 2016 г. В случай че желаят да продължат с този ред на облагане през 2017 г. и следващите четири години, е необходимо да подадат декларация по чл. 29а, ал. 4 от ЗДДФЛ в срок до 31 декември 2016 г.


title: ЧЕСТИТ РОЖДЕН ДЕН на родените в периода 23 декември 2016 г. - 2 януари 2017 г.

maintext:
Публикувана на: 23.12.2016г. 24 прегледа
23 декември. Вие сте щастливци. Не стига че материалната стабилност ви е заложена още в първите години от живота, но и вие знаете как да харчите парите си – като ги използвате, за да пътувате и да си доставяте позволени удоволствия. Научете се и на трудолюбие, за да запазите стабилността си през целия живот. Годината в периода 23.12.2016 – 22.12.2017 ви носи сигурна финансова стабилност, повече доходи и шанс да си стъпите на краката от материална гледна точка. Не теглете безотговорно кредити и кътайте грижовно всяка спечелена стотинка.
Здраве: Възможни са обостряния на хронични заболявания.
24 декември. Това е едно от царските числа и затова се чувствате щастливо живеещи. Родени сте, за да правите бизнес. Единственото предупреждение към вас е да не превръщате парите в самоцел, а да ги използвате като средство за изживяване на един качествен живот. Не забравяйте, че и любовта е важна във вашето битие. Не бива да я пренебрегвате. От днес навлизате в емоционална и завършваща година. Важно е да не започвате нищо ново, а просто да докарате докрай стари, изостанали дела.
Здраве: Възможни са чести главоболия и високо кръвно налягане.
25 декември. Родени сте на Коледа. Вие носите силен дух, претърпял немалко уроци в миналите си прераждания. Сега желанието ви е да учите, да се обогатявате със знания и чрез знанията си да сте полезни на всички хора около себе си. Интелигентни сте и подбирате средата си така, че да импонира на вашия манталитет. Навлизате в чудесна година на ново и успешно начало. Планирайте го и го поставете внимателно и решително. Към него прикрепете плановете си за идните девет години.
Здраве: Възможни са проблеми със сърдечния пулс. Не се претоварвайте физически.
26 декември. Избрали сте си ден на кармична разплата, чрез който да изчистите стари грешки от минали прераждания. Професионалната реализация и материалната база са особено важни за вас. Развийте черти като трудолюбие, упоритост и търпение. Всичко ще си дойде на мястото, а за парите не се притеснявайте – в живота ви няма да има моменти, в които да сте без стотинка в джоба. Навлизате в година, която ще ви помогне да се научите на такт, дипломация. Изчаквайте, това не е година на силна активност, а напротив, чрез пасивно поведение ще постигате повече, отколкото ако сте напористи и пробивни.
Здраве: Възможни са проблеми с храносмилането.
27 декември. Вие сте емоционални и пиперливи натури. Обичате да казвате всичко право в очите. За съжаление, изградили сте си навика да обвинявате все другите за собствените си грешки, което често ви отдалечава от житейските истини. Вярвате и на клюки, за което много страдате. През 2017 г. ще имате успех в контактите и можете да промените средата, в която живеете. Здравето ви ще бъде крепко, ако около вас няма досадни индивиди, които да ви тормозят и дразнят.
28 декември. Прибързани и доста припрени сте вие, родените на тази дата. Тези черти ви пречат да се катерите по високите житейски върхове, към които сте вечно устремени. Премисляйте повече репликите си, за да си спестите излишните врагове по пътя. Навлизате в година, в която рутината ще преобладава. Приемете трудностите като шанс да научите нещо ново в живота си. Не предприемайте нови начала, защото ще са обречени на провал.
Здраве: Възможни са проблеми с кръвообращението.
29 декември. Трудно е да ви се обясни, че за да успявате в живота, трябва да сте ловци, а не вечните жертви, които ви е по-удобно да бъдете. Все предпочитате ролята да сте жертва, защото така ви е по-лесно или просто защото желаете някой друг да решава вместо вас. Променете тази черта от характера си и ще видите, че успехите ще завалят един след друг. Вашата 2017 година ще бъде година, изпълнена с промени, новости, активност и късмет. Планирайте я и не бъдете пасивни. Можете да направите реформите, за които сте мечтали от дълго време.
Здраве: Можете да спрете цигарите, стига да искате.
30 декември. Ежедневно си патите от хората, които искат да ви превърнат в трамплин за осъществяването на своите собствени цели. Ето защо сте си изградили имунитет и трудно се доверявате. Все пак хубаво е да допускате близките до себе си, за да не ви мислят за прекалено студени хора. Навлизате в година, която ще ви помогне да хармонизирате взаимоотношенията с всички около себе си. Това е прекрасна година за сключване на брак. Ако сте самотни, ще срещнете подходящата половинка.
Здраве: Възможни са проблеми с гърлото, носоглътката и горните дихателни пътища.
31 декември. Вие сте сериозни хора, които знаят цената си, наясно са със способностите си и никога не се надценяват. Понякога ви смятат за самотници, но това е защото живеете във време, далеч изпреварило времето на останалите. Просто вижданията ви са по-абстрактни. Успехите ви в живота винаги са трайни, с колкото и трудности да се борите, докато ги постигнете. Пожелайте си нещо хубаво в навечерието на своя рожден ден. Навлизате в година на себеанализ и опознаване на вътрешния си свят. Целта ви е да постигнете своя душевен мир и спокойствие. Добре е да научите нещо през тази година. Запишете се на курс за преквалификация. Подобрете своето образование.
Здраве: Не си внушавайте болести, а в моменти на слабост не посягайте към чашката.
1 януари. Празнувате в първия ден от новата година. Вие сте устремени към една-единствена цел – власт, власт и пак власт. Родени лидери сте, но често забравяте потребностите на хората около себе си. Не го правете. Няма как да блестите, без другите да ви подкрепят и обичат. Навлизате в година на силен късмет и подем в социален план. Внимавайте с прекалената си контактност да не привлечете неподходящи запознанства, както неведнъж се е случвало.
Здраве: Годината вещае крепко здраве.
2 януари. Живеете добре, когато около вас всички други са добре. Вие сте привидно студени хора, но вътрешно в себе си треперите за всеки свой близък, за всеки свой приятел. Разбира се, не го показвате, защото смятате, че те не бива да го знаят. Научете се да споделяте повече. В периода 02.01.2017 г. – 01.01.2018 г. бъдете предпазливи, защото ви очакват трудности, които трябва да преодолеете сами. Рутинната работа ще преобладава и затова не е добре, ако подемате нещо ново. Вършете ежедневните си ангажименти навреме.
Здраве: Възможни са проблеми с кръвообращението.
Станислав КЛИМЕНТОВ


title: Скандално. Разследват Фани от Царски извор за кражба на 250 000 лв. от лотарията, спечелени от 13-годишен

maintext:
Публикувана на: 06.12.2016г. 1 869 прегледа
ПРОКУРАТУРАТА В ГОРНА ОРЯХОВИЦА Е ОБВИНИЛА 30-ГОДИШНАТА ФАНИ СТАНЕВА ОТ ЦАРСКИ ИЗВОР в пладнешки обир на 250 000 лева, които са били спечелени реално от 13-годишно момче. В средата на юни тази година майката на момчето Ненка и синът й купуват един билет от магазина в селото. Хлапето изтрило няколко цифри и се оказало, че печели 110 лева. То се зарадвало толкова много, че не изтрило всичките и хукнало да се похвали на кака си Фани, която живеела на семейни начало с големия му брат. Него го нямало вкъщи, но с Фани била нейна приятелка. „Каката“ издърпала билетчето на късмета от детето и изтрила всичките числа. Тогава се оказало, че печалбата е… 250 000 лева
СЛЕД ТОВА ДВЕТЕ МЛАДИ ЖЕНИ НАБЪРЗО РЕГИСТРИРАЛИ печелившия билет на името на Фани. Зад гърба на родителите на момчето тя изтеглила сума, която й била преведена по банкова сметка и дори загубила над 1000 лева заради тегленето на огромната сума в брой. После Фани заминала за Холандия, където вероятно оставила парите в банка, и се върнала в Царски извор.
През това време бедното семейство на Ненка Йорданова, което живее без ток в общинска къща в селото, потърсило правата си и се жалвало на полиция и прокуратура. При проверката на държавното обвинение от Горна Оряховица и при разпити на свидетели се оказало, че наистина Фани е отмъкнала парите от печелившия билет. След като й било повдигнато обвинение за кражба, прокуратурата поискала арест, но съдът постановил само 5000 лева парична гаранция, която жената платила веднага.
ЗАРАДИ ОТМЪКВАНЕТО НА БИЛЕТА Районна прокуратура иска на Фани да бъде повдигнато по-сериозно обвинение, което е от компетенцията на Окръжна прокуратура, която обаче отказва. Сега прокуратурата в Горна Оряховица се надява на Апелативна прокуратура за справедливост по казуса и чака Фани да се сдобие със сериозно обвинение, за да бъде внесен срещу нея обвинителен акт за грабеж.
„Вярно е, че сме без ток и сме бедни. Но вие защо ни се обаждате чак сега, след като нашата история е от лятото? Аз чакам справедливост от следствието“, бе лаконична в петък Ненка Йорданова, потърсена за коментар от репортера на „Борба“.
Нели СУКОВА


title: Клубове „Кариера“ откриха в две търновски училища

maintext:
Публикувана на: 23.12.2016г. 2 прегледа
КЛУБОВЕ „КАРИЕРА“ БЯХА ОТКРИТИ ОФИЦИАЛНО ВЧЕРА В ДВЕ ВЕЛИКОТЪРНОВСКИ УЧИЛИЩА – СУ „ВЕЛА БЛАГОЕВА“ и ПРОФЕСИОНАЛНАТА ГИМНАЗИЯ ПО СТРОИТЕЛСТВО, АРХИТЕКТУРА И ГЕОДЕЗИЯ „АНГЕЛ ПОПОВ“. Двете гимназии са сред пилотните 42 училища в цялата страна, които започват да работят по програмата за кариерно информиране и консултиране съвместно с Центъра за кариерно ориентиране, чийто ръководител е Тодор Видиновски. Проектът се осъществява с финансовата подкрепа на Оперативна програма „Развитие на човешките ресурси”, съфинансирана от Европейския социален фонд на Европейския съюз.
Програмата е разработена, за да помогне учениците да намерят отговор на въпроса какво ще правят след завършване на основно или средно образование и какви практически стъпки трябва да предприемат, за да постигнат целта си. А самият клуб „Кариера“ ще предлага възможност за групови обучителни сесии и индивидуално консултиране, кътове за групова и индивидуална работа. В клубовете на двете училища вече има мултимедия, лаптопи и възможност за интерактивни упражнения по програмата.
В СУ „Вела Благоева“ програмата за кариерно ориентиране се води от училищния психолог Лилия Цанкова и учителя Розалия Димкова. Те провеждат учебни часове по кариерно ориентиране от началото на месец ноември. Работата на училището по проекта ще продължи до есента на 2017 г. Темите, по които обучават ученици от I до XII клас, са „Умения за определяне на цели“, „И професиите имат семейства“, „За да съм ориентиран, трябва информиран“.
Проектът вече е стартирал и в гимназията по строителство, където учениците гледат тематични филми, правят интерактивни упражнения и дискусии.
С. БОЯНОВА
Сн. Светослав СТЕФАНОВ


title: Съдът в Павликени попари мераците на Златко Германов да се прекръсти на Спартак

maintext:
Публикувана на: 21.12.2016г. 428 прегледа
Районният съд в Павликени поряза мераците на местния бабаит Златко Германов да носи името Спартак поради липса на доказателства. Освен това 39-годишният ром не се явил в съда нито веднъж, за да защити претенциите си за смяна на името. По делото съдът служебно е изискал справка за фамилните имена на братя и сестри на лицето, от която е видно, че Златко Златков има две сестри и един брат и всички те носят еднакви бащино и фамилно име, а именно – Германов Златков.
От показанията на изслушан по делото свидетел е установено, че Златко е добре познат на обществото в Павликени и на служителите на полицията от 20 години, тъй като още като непълнолетен често имал противообществени прояви.


title: Трус от 5,6 по Рихтер разбуди Северна България

maintext:
Земетресение край Вранча, Румъния, бе усетено в 1:20 часа след полунощ в голяма част от Северна България, както и в други части на страната.
Трусът е бил с магнитуд от 5.6 според данните на БАН, Геологическата служба на САЩ и Европейско-средиземноморския сеизмичен център.
Според румънските сеизмолози магнитудът е по-нисък – 5.2 по Рихтер.
Съобщават, че земетресението е било усетено във Варна, Добрич, Русе, Шумен, Силистра, Плевен, Велико Търново, но също така и в София, Бургас, Стара Загора и други градове.
Към момента не се съобщава за пострадали хора и материални щети.
По данни на Геологическата служба на САЩ епицентърът е разположен на 7 километра западно от село Нережу Мик и на 47 километра северно от Букурещ.
Земетръсното огнище се намира на дълбочина от 81 километра.
Според Европейско-средиземноморския сеизмичен център дълбочината е 98 километра.
Районът край Вранча е с висока сеизмична активност.
На 4 март 1977 година е регистрирано земетресение с магнитуд от 7.4 по Рихтер, което нанася и значителни материални щети в България. Най-пострадал е град Свищов, където са разрушени редица сгради, загиват над 100 души.


title: 170 лв. събраха ученици от гимназията по туризъм за двете сирачета от Хитрино

maintext:
Публикувана на: 21.12.2016г. 56 прегледа
170 ЛВ. СЪБРАХА УЧЕНИЦИ ОТ ГИМНАЗИЯТА ПО ТУРИЗЪМ „Д-Р ВАСИЛ БЕРОН“ ВЪВ ВЕЛИКО ТЪРНОВО ЗА ДВЕТЕ ДЕЦА, останали сираци след инцидента в Хитрино. Сумата беше набрана по време на благотворително чаено парти, когато ученици от професионалната гимназия продаваха сладкиши и баници, направени от тях и от родителите им, както и от 10 учители в училището.
Предстои ръководството на гимназията да осъществи контакт с децата или с техния попечител, за да бъде решен начинът, по който малчуганите ще получат дарението.


title: Рецепта на боза отпреди 3 века откриха в Дебелец

maintext:
Публикувана на: 20.12.2016г. 782 прегледа
Събка Илиева приготвила напитката по нея, местна фолклорна група ще я популяризира
ЕДНА ОТ НАЙ-СТАРИТЕ РЕЦЕПТИ ЗА ПРИГОТВЯНЕ НА БОЗА ОТКРИХА И ВЪЗКРЕСИХА В ДЕБЕЛЕЦ. Съставките за популярната напитка били написани по настояване на един от последните бъчвари в региона – дебелчанина Ганчо Бурето, който имал дюкян на Самоводската чаршия и сам приготвял боза, която разнасял в цялата стара част на Велико Търново. Изписаният с химически молив лист е намерен сред книги в местното читалище и явно е предаван от поколение на поколение. „Знам за тази рецепта от моята баба, тя пък я знае от нейната. Рецептата е поне на три века и тепърва започваме да я популяризираме“, разказа Събка Илиева, която води местна фолклорна група. „Започваме да събираме всички сведения, обмисляме да издадем и брошура. Явно в Дебелец е имало традиции, свързани с приготвянето на боза“, смята и кметът Снежана Първанова.
ПРЕД „БОРБА“ ЗА ПРЪВ ПЪТ БЕ РАЗКРИТА И САМАТА РЕЦЕПТА, КОЯТО МЕСТНИТЕ СА ПАЗЕЛИ В ТАЙНА, ПОДОБНО ТАЗИ ЗА ПРИГОТВЯНЕТО НА КОКА-КОЛАТА, шегуват се от местното читалище „Съгласие“.
Просено брашно се препича и към него се прибавя 1 л вода. „Прави се като за детска каша, но е нужно да се бърка постоянно, за да не хване коричка. Накрая се прибавя захар, а най-важната съставка е… пресечена боза, която е престояла поне седмица и е станала резлива. Така се прави хубава боза, а не както сега с химия“, обяснява Събка Илиева. Готовата напитка се оставя да престои на хладно минимум 24 часа и тогава се консумира. Самата Събка пази мил спомен за вкуса на бозата, която нейната баба й приготвяла преди много години.
В Дебелец вече са проучили, че именно тяхната рецепта е най-старата позната за приготвяне на напитката. Бозаджийниците са били изключително популярни след Освобождението и между двете войни, но местните са правили питието век и половина преди това.
„Защо да не станем известни с бозата си, чужденци могат да идват и да я опитват. Хората от нищо развиват туризъм, а ние си имаме нашата си боза и също можем да го правим”, коментира и кметът Първанова. Покрай бозата местните са изучили и почти цялата история на напитката и припомнят, че в края на XVII век в Османската империя даже е била забранена, тъй като са я смесвали с опиум. Тогава обаче питието е било само подобие на сегашната боза. „ЮНЕСКО може да признае бозата като автентичен продукт. Ние можем да докажем по рецептата, че е стара напитка и трябва да бъде защитена, защото представлява ценност и е част от световното богатство”, смятат в Дебелец.
С. МАРИНОВ


description: ДРАМАТИЧНО-КУКЛЕН ТЕАТЪР "ВАСИЛ ДРУМЕВ" - ШУМЕН представя на 23 февруари 2017 г. 19.00 часа в читалище „НАДЕЖДА” град Велико Търново "ЕДНО НА ЛИЦЕ - ДВЕ

title: „ЕДНО НА ЛИЦЕ - ДВЕ НАОПАКИ“ от ДАРИО ФО

maintext:
Публикувана на: 22.12.2016г. 47 прегледа
ДРАМАТИЧНО-КУКЛЕН ТЕАТЪР „ВАСИЛ ДРУМЕВ“ – ШУМЕН представя на
23 февруари 2017 г. 19.00 часа
в читалище „НАДЕЖДА” град Велико Търново
„ЕДНО НА ЛИЦЕ – ДВЕ НАОПАКИ“ от Дарио Фо
Режисьор: МИХАИЛ ПЕТРОВ
КАСА: ул. „АСЕН ЗЛАТАРОВ” 5 /срещу служебен паркинг на театъра/
Цена на билетите 10, 12 и 14 лв.
Информация и заявки на телефон: 0886 770 511
и сайт: lovetheaters.weebly.com
Действащи лица и изпълнители:
Джовани Галина/Двойникът – ВЛАДИСЛАВ КАРАМФИЛОВ – ВЪРГАЛА (гост)
Луиза – ЕЛЕН КОЛЕВА (гост)
Инспекторът – МИЛЕН ДИМИТРОВ
Съдия – следовател – СТЕФАН СОТИРОВ
Келечи/Полицай – хорист – МИХАИЛ СКУДЖОВ
Професорът/ „I бабичка“ – КОЛЬО СТАЙКОВ
Анджела – МАРИНА МОЗЖУХИНА
Луиджи/“Сервитьорката“/Балотели – мафиот/Полицай – хорист – ВАЛЕНТИН ЧЕНКОВ
Лекарят/“II бабичка“/Маркизио – мафиот/Скилачи – хорист – ЛЮБЕН ПОПОВ
Агент Де Роси/“Дамата“/Киелини – мафиот/Полицай – хорист – ВАЛЕРИ ЗАРКОВ
Нобеловият лауреат за литература ДАРИО ФО е написал пиесата ,,Едно на лице – две наопаки“ в духа на най- ярките комедии, в много моменти стигаща до фарс. Нашият спектакъл е краен, артистичен, фантасмагоричен, доближаващ се до “комедия дел арте”, но с драматичен привкус. На финала, добрия, честния, романтичния герой, отново го прибират в лудницата. Кажеш ли истината, вече си готов за там. СИСТЕМАТА те прибира на ,,топло”.
Живеем в един объркан, деформиран свят – такъв е моделът на СИСТЕМАТА. И ако не можем да се преборим с нея, поне нека се надсмеем. Смехът е един от малкото начини да оцелеем.
На сцената това е разказано с чувство за хумор и ирония. Спектакълът е изпълнен с абсурдни ситуации, безкрайни перипетии, невероятни обрати, парадоксални ходове, бляскави, атрактивни актьори, вдъхновяващи музика, песни и сценография, уникални костюми, красиви, очарователни актриси…
Празник за сетивата, душите и сърцата!


title: Силно представяне на „Царевец ВТУ“ в Ниш, гарнирано с четири национални рекорда

maintext:
Публикувана на: 22.12.2016г. 26 прегледа
23 медала, сред които 11 златни, 5 сребърни и 7 бронзови, спечелиха състезателите на СКМП „Царевец ВТУ“ от международния турнир по плуване „Свети Никола“ в Ниш. Надпреварата в Сърбия събра над 350 спортисти, 11 от които от Велико Търново. Плувците на Панайот Паздерков счупиха и четири национална рекорда.
Самуил Николов завоюва три първи места при децата, давайки нови най-добри времена на 200 метра гръб- 2.25.10 минути, на 100 м гръб – 1.08.48 мин., и на 50 м гръб – 31.50 секунди, и взе бронз при мъжете.
Във възрастова група „Весел делфин“ Ралица Митева постави нов рекорд на 50 метра гръб – 34.03 секунди, и е трета на 100 м гръб.
Симеон Събев спечели 5 златни медала във възрастта 2001 – 2000 година, побеждавайки на 50 м бруст, 50 м. св стил, 50 м бътерфлай, 100 м бътерфлай и 200 м. съчетано плуване. В същите дисциплини на финалите при мъжете той спечели 2 сребърни и един бронзов медал, както и награда за най–добър плувец за възрастта си. Йоана Христова е първа на 200 и 400 метра съчетано плуване, на 100 и 200 м бътерфлай се нареди трета при родените 2002-2003 г. Тонислав Събев бе най-бърз в дисциплината 200 м съч. плуване, на 100 м свободен стил е втори, а на 50 м бруст е трети при родените 2002-2003 г. На 200 метра съчетано плуване Тонислав влезе във финала при мъжете, където завърши на трето място.
Преслав Маринов е със сребро на 200 м бруст при родените 2002 – 2003 г., Борислав Илиев е пети на 50 м гръб и 50 м св. стил.
„Останалите ни състезатели Наталия Захариева, Ина Георгиева, Боряна Пацева и Йоан Иванов се представиха според възможностите си и подобриха значително личните си постижения. Това беше последното състезание за 2016 г. Направихме една много силна и успешна състезателна година. Спечелихме над 130 медала, над 60 от които златни, от държавни първенства и международни турнири по плуване, както и отборни шампионати за деца до 12 години в плуването. Поставили сме седем национални рекорда. В петобоя отново сме отборни шампиони във възрастта до 12 г.
На 23 декември на традиционното коледно тържество на клуба ще наградим най-изявилите се през годината“, разказа треньорът Панайот Паздерков.


title: 22 декември: Без съществени промени

maintext:
Публикувана на: 22.12.2016г. 30 прегледа
През нощта облачността ще бъде значителна. Ще духа слаб вятър от северната четвърт. Минималните температури ще бъдат между минус 5 и минус 2. За В. Търново се очаква минимална температура минус 3 гр. През деня ще преобладава време със значителна облачност. Сутринта на места около водоемите ще има краткотрайно намаление на видимостта. Ще духа слаб вятър от северната четвърт. Максималните температури ще бъдат между 0 и 3 За В. Търново максимална температура 1 гр. Атмосферното налягане бавно ще се понижава. Над западните и централни части на Стара планина ще има значителна облачност. Ще духа силен вятър от североизток. Максималните температури на 1200 м ще бъдат около минус 1, а на 2000 м около минус 6. На тази дата най-високата измерена максимална температура във Велико Търново е 20.6 гр. през 1993 г., а най-ниската измерена минимална температура е минус 15.0 през 1957 г. Слънцето ще изгрее в 07 часа и 45 минути и ще залезе в 16 часа и 47 минути. Фаза на Луната: седем денонощия преди новолуние.
НИМХ – Филиал Плевен, ХМО – В. Търново
Дежурен синоптик: Николай Ятански


title: Стилен коктейл даде официалното начало на кино Palace в Mall Велико Търново

maintext:
Публикувана на: 23.12.2016г. 2 прегледа
СЪС СТИЛЕН КОКТЕЙЛ БЕШЕ ОТКРИТО МИНАЛАТА ВЕЧЕР КИНО PALACE В MALL ВЕЛИКО ТЪРНОВО. Три зали, в които местата са общо 250, вече посрещат любителите на седмото изкуство.
„Велико Търново е вторият град след София, в който работи кино с този бранд. Точно два месеца ни бяха нужни, за да реализираме проекта Palace. Дължим го на двамата инвеститори Владимир Петров и Емил Симеонов от „Про филмс“, които са в този бизнес от 10 г.“, разказва Зорница Хитрова, PR на компанията.
Кино Palace предлага първата по рода си VIP зала, в която седалките са луксозни и позволяват прожекциите да се гледат и в легнало положение. Залата е наречена „Болярка“, оцветена е в синьо и всяко от 50-те места разполага с дистанционно управление, така че зрителят сам може да регулира позицията си. Другите две зали също са изключително комфортни. Всяка от тях разполага с по 100 места и седалките там са оцветени в червено. Всички зали са оборудвани със сребърни екрани, последни поколения аудио- и кинотехника и единствените за България най-нови 3D системи Volfoni.
Гостите на церемонията по откриването миналата вечер имаха възможност да изгледат новия шедьовър на Оливър Стоун „Сноудън”.
Кино Palace предлага на киноманите възможност за запазване на билети по телефона и на място. До два месеца ще е готов и специален софтуер, който ще даде възможност за безплатна резервация през интернет. Цените на билетите варират от 5 до 14 лв. в зависимост от деня, часа на прожекцията и залата. Прожекциите във VIP салона са с 2 лв. по-скъпи от билетите за другите две зали. Има намаления за деца, ученици, студенти, хора в неравностойно положение и пенсионери.
Сашка АЛЕКСАНДРОВА
Сн. Светослав СТЕФАНОВ


title: Елена Милева и Тодор Шарков най-добре класирани от катерачите за Купа България

maintext:
Публикувана на: 22.12.2016г. 12 прегледа
Тодор Шарков от АК „Еделвайс 74“ (Килифарево) и Елена Милева от „Трапезица 1957“ (В. Търново) завършиха на второ място съответно при младежи и девойки до 19 години в подреждането за Купа България по спортно катерене.
За крайното класиране се взеха резултатите от 6 състезания, сред които и държавните първенства в дисциплините скорост, трудност и боулдър. В същите възрастови групи Йовко Спасов от ТД „Чумерна 1901“ (Елена) е четвърти, Карина Хинова от „Трапезица 1957“ е шеста. Ани Трендафилова от „Трапезица 1957“ е на трето място при девойки 14 – 15 години, а Ивана Евтимова е пета. Иван Димитров от Елена е шести при юноши 14 – 15 г. Съотборниците му в „Чумерна“ Георги Стоянов и Траян Матеев са съответно осми и девети. В група 16 – 17 г. Преслав Пенев и Никола Христов са шести и седми при юношите, съекипничката им в „Трапезица 1957“ Лилия Иванова е седма при девойките. При момчета 12 – 13 г. Йоан Михайлов е шести, съотборничката му в „Трапезица 1957“ Ниа Недялкова е седма. При момичета и момчета 10 – 11 г. Илиана Петрова от „Трапезица 1957“ е шеста, Христо Трендафилов от „Трапезица 1957“ е седми. Екатерина Стоянова от същия клуб е шеста при момичета 8 – 9 г. При най-малките момчета до 7 г. Борис Шомов от „Трапезица 1957“ е четвърти, съотборничката му Дария Златева – „Трапезица 1957“, е шеста при момичетата.


title: КАРИЕРИ. Бивш възпитаник на ПМГ „Васил Друмев” е преподавател в престижен университет във Франкфурт

maintext:
Публикувана на: 15.01.2016г. 7 480 прегледа
Деян Радев е носител на награди за дисертации на Немския институт за капиталови пазари и на Дойче Бундесбанк
ДЕЯН РАДЕВ Е ЕДИНСТВЕНИЯТ БЪЛГАРСКИ ПРЕПОДАВАТЕЛ ВЪВ ФРАНКФУРТСКИЯ УНИВЕРСИТЕТ „ЙОХАН ВОЛФГАНГ ГЬОТЕ“. 32-годишният нашенец е носител на награда за най-добра дисертация за 2013 година от Немския институт за капиталови пазари и на Дойче Бундесбанк за най-добра дисертация по икономика на университета „Гутенберг” в Майнц. В момента Деян води лекции на студенти по магистратура и прави изследвания, свързани с банкова регулация и с оценка на риска във финансовата система. Няколко от индексите му се ползват от Европейската централна банка.
Деян е роден през 1983 година в Лясковец. От малък показвал завидни умения по математика, които го отвели в Природо-математическата гимназия „Васил Друмев”, където завършил паралелка „Математика и информатика”. След това записал „Икономика и финанси” в Софийския университет „Св. св. Климент Охридски”. „Между втори и трети курс реших да потърся ново предизвикателство и започнах да проучвам различни алтернативи за магистърски програми в чужбина. Вариантите бяха Германия, Великобритания, Австралия и САЩ. Впоследствие разбрах, че няма стипендия за магистри в САЩ и Англия, защото от таксите за магистрите се финансират докторантите. Стипендия се отпускаше само в Германия, затова кандидатствах там. В крайна сметка бях приет в няколко немски университета”, разказа Деян, който ПРЕЗ 2006 ГОДИНА ТРЪГНАЛ ЗА ГЕРМАНИЯ С ЯСНАТА ЦЕЛ ЕДИН ДЕН ДА СТАНЕ ПРЕПОДАВАТЕЛ.
„Исках да преподавам, защото още от втори курс в София водех упражнения по микроикономика и информатика на студенти. Хареса ми тази дейност и мечтаех за академична кариера. Но обучението в Германия не дава гаранция, че един ден ще постигнеш това ниво само защото си учил там”, подчерта лясковчанинът.
Деян разказа, че следването в Германия е много по-трудно, отколкото в България. Най-голямо влияние има това дали човек ще работи, докато учи, тъй като обучението изисква цялото време и внимание на студента. „Там се гледа много критично на преписването. Не може да отидеш неподготвен на изпит. ПРЕКАРВАХ ВСЕКИ ВЪЗМОЖЕН ЧАС В БИБЛИОТЕКАТА, а първия семестър от магистърската ми програма беше най-тежката за цялото ми обучение. В началото нямах отпусната стипендия и се наложи родителите ми да изтеглят заем, за да се справя, но после, когато ми преведоха парите, ситуацията стана по-лесна”, спомня си младежът.
Бившият възпитаник на ПМГ „Васил Друмев” обясни, че в края на всяка година държал обобщаващ изпит, подобен на нашите държавни изпити. В него били включени въпроси за целия материал за изминалата година и само при успешното му взимане студентите могат да продължат към следващия курс. След като завършил за магистър, Деян атакувал и докторската степен. Тя била златният му билет към преподавателската дейност. След още няколко години на безсънни нощи, прекарани в учене, 32-годишният мъж станал доктор по икономика.
„От 2009 година преподавам, като сега водя лекциите на магистри, повечето от които са немци, но има и чужденци. Преподавам само на английски език.
Много по-различно е преподаването тук, защото студентите искат материалът да е интригуващ. Лекциите не са просто да диктувам информация, а после да ги изпитвам дума по дума”, обяснява Деян. Той представя информацията чрез презентации, като за всяка му отнема по няколко дни подготовка. САМ ИЗМИСЛЯ ЗАДАЧИТЕ И ГИ ПРЕДСТАВЯ НА СТУДЕНТИТЕ ПО НАЙ-ДОСТЪПНИЯ НАЧИН. Когато лясковчанинът направи паралел между преподаването в България и Германия, намира огромни разлики.
„Имах случай в София, в който преподавателят заключи вратата веднага като започна лекцията, и предприе поименна проверка на присъстващите. Ако направя това във Франкфурт, ще ме осъдят и ще си загубя работата. Тук лекциите са с отворени врати, може да влизаш и излизаш, когато си поискаш. Ако на студентите не им харесва курсът ти, просто няма да го посещават и ще изберат друг, на твой колега”, разказа Деян.
Нашенецът изтъкна, че В ГЕРМАНИЯ ВЕРОЯТНОСТТА ДА ПОДКУПИШ ПРЕПОДАВАТЕЛ Е НИЩОЖНА. „Преди 3 години мъж ме потърси, за да помогна на брат му за магистърската теза. Отначало разбрах, че искат да съм му научен ръководител, но се оказа, че желанието им е аз да напиша проекта. Веднага им казах, че е незаконно. Тук всеки, който опита подобна практика, рискува много, подкупването на преподавател е подсъдно, а плагиатството и преписването могат да доведат до загуба на правото да учиш в Германия”, обясни той.
Нашенецът сподели, че целта му е да продължи да работи в университета и да стигне най-високата степен в преподаването. Това обаче може да се реализира чрез публикуване на научни работи в добри международни журнали по финанси.
„ЩЕ СЕ СТРЕМЯ ДА СТАНА ПРОФЕСОР. Ако го постигна, това осигурява голяма свобода по отношение на избора кои предмети да преподаваш и т.н. Мястото ти става гарантирано и никой не може да те уволни, дори ректорът. Само министърът на образование може да те уволни, при условие че си извършил престъпление”, уточни Деян.
Лясковчанинът твърди, че в университета никога не е ставал жертва на дискриминация, без значение, че е чужденец. „Няма дискриминация, без значение от коя страна си родом, тук съдят за теб по постиженията и качествата ти. Извън университета обаче нещата не са точно така. Исках да си взема телефон на изплащане и като им показах българската си лична карта, веднага отказаха. Може би това е, защото много българи са се възползвали от благонамереността на немците”, предполага Деян.
Като експерт в областта на икономиката 32-годишният преподавател дава прогноза за България.
„Икономическото й състояние ще се оправи, когато започнат да се спазват законите и всяка институция ги прилага както трябва. Това е доказано в много изследвания в световен мащаб. Прогрес в тази насока обаче, по мои наблюдения – няма. Има избирателно прилагане на закона. Наблюдава се повишаване на стандарта на живот, но то не е заради институциите, а заради сънародниците ни, които отиват на Запад и се връщат след това в България. А всъщност у нас има много възможности за бизнес”, твърди Деян.
Галина ГЕОРГИЕВА


title: Зам.-председателят на парламента Иван Иванов направи дарение на читалището в Долна Оряховица

maintext:
Публикувана на: 21.12.2016г. 57 прегледа
ЗАМ.- ПРЕДСЕДАТЕЛЯТ НА НАРОДНОТО СЪБРАНИЕ ИВАН ИВАНОВ ДАРИ 300 ЛВ. НА НАРОДНОТО ЧИТАЛИЩЕ „ХРИСТО КОЗЛЕВ” В ДОЛНА ОРЯХОВИЦА. С парите културната институция ще се разплати за ремонта на 7 прожектора на театралната сцена, които от години са неизползваеми.
Дарението прие секретарят на читалището Йорданка Тихчева. Тя сподели за дейността на самодейците и трупите, както и за трудностите, които институцията среща при финансиране на изявите и поддържането на сградата. „Субсидията ни стига само за заплати, но за дейност и ремонти трябва да търсим помощта на дарители“, обясни тя. „Читалищата са уникални общностни институции. Именно чувството за общност загубихме в последните години и съм убеден, че трябва да развиваме тези средища на българската култура и да им върнем функциите, които са имали през Възраждането“, обясни жеста си Иван Иванов. Самият той е бил самодеец и е играл в състава на читалище „Искра” във Велико Търново. Зам. – председателят на парламента дори има и книга по темата – „Читалищата – минало, настояще и бъдеще”, в съавторство със социалния антрополог Харалан Александров.
Иван Иванов насърчи долнооряховските читалищни дейци да бъдат активни и да търсят подкрепа за своята дейност чрез проекти, както и чрез различни инициативи, които да се подкрепят от местната и централната власт.
Е. СВЕТОСЛАВОВА


description: На 30 януари 2017 г. от 19:00ч. в Читалище "Надежда" гр. В .Търново Режисьор: Борислав Чакринов Участват: Асен Блатечки, Калин Врачански, Койна

title: „Малко комедия“-Антон Павлович Чехов

maintext:
Публикувана на: 23.12.2016г. 476 прегледа
На 30 януари 2017 г. от 19:00ч. в Читалище „Надежда“ гр. В .Търново
Режисьор: Борислав Чакринов
Участват:
Асен Блатечки,
Калин Врачански,
Койна Русева
„Под повечето от големите чехови пиеси пише комедия. И най-често хората излизат от тях със сълзи в очите.
Едноактните театрални пиеси „Мечка“ и „Предложение“ наистина са комедии. Те са по-близо до класическия водевил, отколкото до класическата драма от началото на ХХ-ти век. Не случайно Станиславски никога не ги е поставял.
В тях няма да откриете велики прозрения за живота на човешкия дух. Те по-скоро са онова, което са пиесите на Паганини – виртуозни партитури за актьорска игра.
И точно поради това в този прект е ангажирано виртуозно актьорско трио – Асен Блатечки, Калин Врачански и Койна Русева. Целта му е единствено и само забавлението от бляскавите актьорски интерпретации на гениалните чехови персонажи.
Грехота е да го пропуснете!“
Билети се продават на ул. Васил Левски №19 (срещу магазин „Чех“) Тел. за контакти: 0882 73 37 62 – Дора Кръстева


description: Австралиецът Андрю Тейлър свали повече от 50 кг за по-малко от година, като се храни само с картофи, написа в. "Дейли мейл". От 1 януари всеки ден мъжът яде

title: Мъж свали над 50 кг с картофена диета

maintext:
Публикувана на: 22.12.2016г. 86 прегледа
Австралиецът Андрю Тейлър свали повече от 50 кг за по-малко от година, като се храни само с картофи, написа в. „Дейли мейл“.
От 1 януари всеки ден мъжът яде само картофено пюре, варени или печени картофи за закуска, обед и вечеря. Диетата подобрява нивото на лошия холестерол, кръвното налягане, теглото и психическото му здраве.
„Не съм я нарушавал нито веднъж. Невероятно е за мен самият“, каза Андрю.
Картофеният режим му помага не само да намали талията си, но и да намали чувството за депресия и тревожност.
Преди началото му Андрю Тейлър тежи 151 кг, а сега е близо 99 кг.
Тайната на диетата е да се избягват рецепти с много мазнина, сметана и сирене, а пържените картофки са категорично извън менюто. Андрю Тейлър каза, че приготвянето на храната е лесно – готви се голяма партида картофи и се яде, докато свърши.
На 1 януари догодина Андрю Тейлър ще бъде домакин на празнична закуска и ще опита за първи път от началото на диетата си ястие без картофи. Той не е претенциозен какво ще бъде то и е дал възможност на кетъринг компанията „да го изненада“.
„Ще продължавам да ям много картофи и след края на диетата, но вероятно ще включвам и други неща“, каза Андрю.
Източник: БТА


title: Съветите за красота на козметичката Марина Начкебия

maintext:
Публикувана на: 23.12.2016г. 2 прегледа
Тонизиращ лосион с листа на горски ягоди
4 с. л. сухи листа от диви ягоди
800 мл вода
Набавете си листа от диви ягоди и ги оставете да изсъхнат на проветриво място. Сварете 4 с. л. о тях в 800 мл вода. Похлупете ги и оставете да се запарят, докато изстинат. Прецедете отварата в стъклена бутилка, която съхранявайте на студено. Избърсвайте лицето с получения тоник сутрин и вечер, отново на чиста кожа.
Тоник за лице от зелен чай и лайка
Ако искате здрава и млада кожа, може да използвате зелен чай, а също така лайка и лимон. Сварете чай от зелен чай и друг от лайка. Оставете ги да изстинат, после ги сложете в един съд и добавете няколко капки лимонов сок. Идеален е за мазна кожа, затваря порите и почиства кожата в дълбочина. Смесете добре трите съставки и нанесете с памучен тампон. Оставете да престои 15 минути и после отмийте с хладка вода.
Ароматерапевтичен крем за лице
100 мл бадемово масло
6 мл масло от авокадо
четвърт чаша настърган пчелен восък
1 чаена лъжици лецитинови гранули, разтворени в чаша топла вода
Етерични масла:
Лайка – 10 капки
Евкалипт – 6 капки
Лавандула – 20 капки
Пачули – 2 капки
Иланг-иланг – 10 капки
Ако предпочитате1 можете да използвате и други комбинации от етерични масла. Използвайте общо между 30 и 50 капки.
Отмерете маслата от бадем и авокадо в стерилизиран съд. Добавете настъргания пчелен восък. Загрейте до кипване тенджера с вода. Поставете съда в тенджерата и изчакайте, докато сместа от масла и восък се затопли и пчелният восък се разтопи. Незабавно махнете съда от печката. В отделна купа разтворете лецитиновите гранули с чаша хладка пречистена вода. Излейте сместа от лецитин и вода в блендера и го включете. Бавно добавете маслата и изчакайте, докато сместа образува крем. Накрая добавете етеричните масла. Блендирайте, докато не се смесят. Незабавно прехвърлете крема в стерилизирани стъклени буркани. Кремът е годен за употреба в срок от 6 месеца, ако се съхранява в хладилник.
Солта също има подмладяващ ефект върху кожата. Стара изпитана рецепта препоръчва изглаждане и стягане на кожата чрез намазването й с разтвор от вече поизстинала сварена вода, в която сте разтворили една чаена лъжичка сол. С помощта на тампон се намазват лицето и шията.
Не забравяйте, че освен стареенето за появата на бръчки благоприятстват и други фактори. Нездравословният начин на живот, тютюнопушенето, прекаляването с алкохол, храненето само с полуготови храни, липсата на движение, прекомерният стрес също допринасят за появата на бръчки по лицето.
Маска с кисело мляко
Тази маска е изумително простичка и ефективна, в случай че лицето ви страда от ежедневна умора. Просто нанесете малко кисело мляко, айрян или сметана (за готвене, не сладка) и избягвайте областта около очите. Оставете за около 10 – 15 минути и измийте с хладка вода.Тази маска омекотява, освежава и възвръща естествения pH баланс на кожата, а освен това я предпазва от негативното влияние на студения зимен вятър.
Маска с жълтък
Тази маска е подходяща за мазна кожа с разширени пори. Нанесете на лицето си разбит жълтък, оставете да подейства за половин час и след това измийте с вода.Тази проста маска ще освежи и стегне кожата ви. Тя ще изглежда много по-здрава. През зимата пък ще създаде естествена бариера срещу атмосферните влияния.
Маска с банан
Ако имате комбинирана кожа, която страда през зимата, опитайте да й помогнете с банан. Смесете смачкан банан с прясна сладка сметана и нанесете върху лицето. Останете с маската за около 30 минути. Ще почувствате, че кожата ви е гладка, мека, хидратирана, подхранена и ще ви накара да забравите, че навън е студена и неприятна зима.
Маска с авокадо
Тя е перфектен избор за сухата кожа, която страда особено силно през зимния сезон. Смачкайте вътрешността на авокадото с вилица, добавете капка зехтин и нанесете гладката, ароматна смес върху лицето си. Маската е дълбоко подхранваща и ще снабди кожата ви с разнообразни витамини, минерали, антиоксиданти и омекотяващи фибри, за да се преборите със сухотата на лицето през зимата.
Маска със зелен чай
Зеленият чай е мощен антиоксидант. Има антиейджинг ефект и неутрализира действието на свободните радикали.
2 – 3 ч.л. сварен топъл зелен чай
1 с. л. фини овесени ядки
1 ч. л. мед
Разбъркайте всичко до консистенция на рядка каша. Нанесете на лицето с помощта на памучен тампон. Измийте след 15 – 20 минути.
Маска с какао за кадифена кожа
Маската с какао ще омекоти кожата и ще я направи кадифена при допир. Какаото е много полезно и съдържа магнезий, калций, желязо, цинк, мед, калий и манган, както и витамини A, B1, B2, B3, В5, C, E.
1 ч. л. натурално какао
1 ч. л. мед
Разбъркайте и нанесете на лицето. Останете с маската 15 – 20 минути
Ексфолиране на устни
Всяка дама иска гладка и красива кожа. За да я постигнете лесно и безпроблемно, е нужно да отстраните мъртвите клетки. От редовното ексфолиране на устните зависи не само тяхната гладкост и овлажненост, но и това как ще стои червилото върху тях. Скрабът за лице може да се окаже прекалено груб, затова е желателно за устни да използвате ексфолиант с дребни частици. Може просто да използвате гъба или мека четка за зъби за нежно масажиране и ексфолиране на кожата на устните.
Ексфолиране на шия
Редовният пилинг (може да не е прекалено чест, както на лицето) изравнява цвета на шията приближава го до този на лицето и подпомага подмладяването на кожата. Подходящи са скрабовете, които използвате за лице, най-добре на основата на гел.
Подмишници
Не забравяйте за тях. Остатъците от дезодорант и крем за бръснене е необходимо да се премахнат. Редовният пилинг спасява от врастване на косъмчета след бръснене. Кожата на подмишниците обаче е по-тънка и чувствителна, затова е подходящо да използвате обикновена гъба, а също и скраб за лице.


title: Наша акушерка работила за шефа на черната полиция на Муамар Кадафи

maintext:
Публикувана на: 21.01.2016г. 5 566 прегледа
ТЪРНОВКАТА АНА ТОШЕВА РАБОТИЛА В ДОМА НА БИВШИЯ ШЕФ НА ЛИБИЙСКИТЕ ТАЙНИ СЛУЖБИ АБДУЛА АС САНУСИ. Той е роднина на диктатора Муамар Кадафи и един от най-доверените му хора, обвинен в екзекуцията на хиляди противници на режима и бомбен атентат срещу френски самолет, в който смъртта си намерили 170 пасажери… В същото време Сануси оказвал огромна почит и уважение на нашенката, която се грижела за децата му.
Ана Тошева днес е на 72 години. Има цели 41 години стаж като акушерка и медицинска сестра. Завършила е Софийския университет и започнала своята кариера в село Куцина. „Там нямаше родилен дом. В продължение на две години правех патронаж на бебетата, детска и женска консултация, имунизации. Въпреки че няма родилно, в Куцина изродих първото бебе в живота си”, сподели тя. То се появило на бял свят при екстремни обстоятелства и… в домашни условия. „Родителите бяха роми. Жената беше болна и докато дойде линейката, се наложи да акуширам. Признавам си, че бях притеснена, но не загубих самоконтрол. В крайна сметка всичко завърши благополучно и бебето се роди здраво”, спомня си търновката.
След това продължила работа в Дебелец, а след няколко години решила да поработи и в чужбина. Подала необходимите документи и след три месеца била одобрена. Така през 1983 година заминала за либийската столица Триполи. „Ражданията там са много повече, отколкото у нас, още по онова време. За тях е нещо нормално арабките да раждат по 10 – 15 деца”, разказа Ана. Спомня си, че лекарите в Либия не преглеждали пациентките, без до тях да има акушерки, а техните болници разполагали с много повече консумативи. „Още тогава либийците въведоха индивидуални спринцовки, а в България те все още се стерилизираха. Говорехме на арабски, а цялата документация се водеше на английски. Всъщност арабският език не е чак толкова труден. Бързо се научава”, твърди акушерката.
Отдадеността й на професията успяла да извоюва на търновката име сред местните и уважение в медицинските среди. „Всички араби са изключително благодарни на акушерките. Това според мен се дължи на факта, че за тях раждането е нещо свещено. Винаги съм получава уважение и съм била на почит. Сравнявайки отношението на българите с това на арабите, разликата е огромна”, твърди Ана.
Тя е работила половин година за Абдула ас Сануси. „Гледала съм децата му, когато майката ходеше в Мека да се моли, и в други извънредни ситуации. По онова време той беше много влиятелен и всички настръхваха при споменаването на името му. Казваха му „шефа на черната полиция”. Той бе женен за една от сестрите на втората съпруга на Муамар Кадафи. От него и семейството му получавах прекрасно отношение. Когато дойде време да се прибирам в България, се появиха много проблеми. Не можеше да пътувам с толкова много багаж и неговите хора ме ескортираха до последния момент, преди да се кача в самолета”, разказа тя.
След завръщането си във Велико Търново през 1989 година Ана продължила работа като медицинска сестра в дом „Майка и дете”. Пенсионирала се 2006 година и макар оттогава да са минали 10 години, все още получава обаждания от жени, които изказват благодарността си. Тя сподели, че днес ще празнува Бабинден в Дебелец. Заедно с приятелките и бившите си колежки ще пресъздадат ритуала за празника и ще посетят здравната служба, кмета, а накрая ще се почерпят за здраве.
Галина ГЕОРГИЕВА


description: В Общински детски комплекс - Велико Търново, най-малките танцьори на балет „Калина“ спечелиха 7 първи награди за 7-те си танца си в категории „Танцово шоу“ и

title: Второто издание на националния конкурс „Звезден сблъсък“ донесе на момичетата на Калинка Генова от първа, втора и трета възрастова група на балет „Калина“ безапелационна победа

maintext:
Публикувана на: 21.12.2016г. 77 прегледа
В Общински детски комплекс – Велико Търново, най-малките танцьори на балет „Калина“ спечелиха 7 първи награди за 7-те си танца си в категории „Танцово шоу“ и „Етно”.


title: Украйна върна на Италия 17 картини, откраднати от музей във Верона

maintext:
Публикувана на: 22.12.2016г. 18 прегледа
Украйна предаде на Италия 17 картини на европейски майстори, откраднати от музей във Верона в края на 2015 година, предаде ТАСС.
Тържествената церемония по връщането на произведенията се състоя в Националния музей на изкуствата в Киев с участието на президента на страната Петро Порошенко.
„Случи се ужасна трагедия, когато картините на едни от най-добрите майстори на човечеството – Рубенс, Тинторето, Белини, бяха откраднати от музея във Верона, сякаш бяха задигнали част от сърцето на града. Тези безценни произведения на изкуството ние връщаме днес на нашите италиански приятели“, заяви държавният глава.
Президентът изтъкна, че откриването на картините в Украйна и задържането на злосторниците е станало възможно благодарение на ползотворното сътрудничество между следствието, прокуратурата, граничните служби и другите украински правоохранители. В церемонията по предаването от италианска страна взеха участие министърът на културното наследство и на културната дейност Дарио Франческини, кметът на Верона Флавио Този и посланикът на Италия в Украйна Фабрицио Романо.
Откраднатите 17 произведения бяха открити от украинските власти на остров Турунчук в Одеска област. Сред тях фигурираха творби на Рубенс, Тинторето, Карото и други известни европейски майстори на живописта. Те бяха откраднати в края на миналата година от веронския музей „Кастелвекио“. Общата стойност на картините възлизаше на 16 милиона евро
Източник: БТА


title: Майка на абитуриент дефилира със сина си по червения килим

maintext:
Публикувана на: 30.05.2016г. 44 075 прегледа
Снимките й се превърнаха в хит в интернет
ИСТИНСКА СЕНЗАЦИЯ НА ЧЕРВЕНИЯ КИЛИМ, ПО КОЙТО ДЕФИЛИРАХА АБИТУРИЕНТИТЕ ВЪВ ВЕЛИКО ТЪРНОВО ТАЗИ ГОДИНА, ПРЕДИЗВИКА МАЙКАТА НА ЗРЕЛОСТНИКА КРИСТИЯН ИВАНОВ. 19-годишният младеж избра именно нея за дама на бала си и преценката му, че с това ще изненада приятно всички, дошли на тържествения момент, се оказа правилна. Двойката събра погледите на присъстващите, тъй като излъчваше стил, елегантност и оригиналност. Още по-впечатлени останаха зрителите на церемонията, след като разбраха, че дамата до абитуриента е майка му.
Анелия Дамянова придружи сина си в значимия за него ден, облечена в дълга червена дантелена рокля. Елегантната й прическа и изтънчен грим се допълваха от червена чантичка и перфектен маникюр на ръцете. Тя признава, че преди да приеме предизвикателството да бъде дама на Кристиян, е имала известни притеснения. „Колебаех се дали да се съглася, защото не знаех какво ще си помислят връстниците му и всички останали хора. Идеята да го придружа по червения килим беше изцяло негова и той упорито настояваше да споделя този важен момент в живота му, но не отстрани както другите родители, а плътно до него, за ръка“, разказа Анелия. Нейни приятелки също я посъветвали да го направи, тъй като в днешно време много от младежите се срамуват от родителите си и дори отказват да се снимат с тях.
ОСВЕН НА КРИСТИЯН АНЕЛИЯ Е МАЙКА И НА ВТОРО ДЕТЕ, което в момента завършва осми клас. Казва, че децата й са най-важното нещо за нея. Никога не налагала мнението си и не се месела в решенията им. 19-годиншният Кристиян сам избрал да учи в Професионалната гимназия по туризъм “Васил Берон“, а сега и да продължи образованието си във Великотърновския университет „Св. св. Кирил и Методий“.
Галина ГЕОРГИЕВА


title: Ветераните от „Етър волей“ спечелиха „Аматьорска лига Велико Търново 2016“

maintext:
Публикувана на: 21.12.2016г. 61 прегледа
Десет отбора от старата столица, Лясковец, Габрово и Дряново участваха във волейболната „Аматьорска лига Велико Търново 2016“. Надпреварата се води в продължение на два месеца и половина в многофункционална спортна зала до СУ „Ем. Станев“.
Срещите се играха на принципа „всеки срещу всеки“, като в зависимост от получените точки се определиха и победителите.
От спонсора „Вали компютърс“ бяха осигурени купи за първите шест отбора и за най-коректния тим, енергийни напитки HELL предоставиха парични премии за първите три състава, както и предметни награди за изявените спортисти от всеки участвал отбор.
Наградите връчваха легендата на българския волейбол Митко Тодоров, главният експерт в общината Георги Давидов и директорът на ОП „Спортни имоти и прояви“ Петко Павлов. За пореден път победители станаха ветераните от ВК „Етър волей“, пред „Дрийм тийм“- сборен отбор на ВТУ „Св. св. Кирил и Методий“, „Лубе Мачерата“ – ученици на Старопрестолната гимназия по икономика, „Роялите“ (Лясковец), „Сборная“ – състезатели от Габрово и Дряново, НВУ „В. Левски“ и т. н. Купата за феърплей отиде в отбора на POWWOW.
В излъчения „отбор на звездите“ по постове бяха отличени и наградени: най-добър разпределител Добромир Ганчев – „Сборная“, най-перспективен център Митко Антов, „Лубе Мачерата“, неуморимото либеро Петър Петев, „Сборная“, най-полезен играч Румен Иванов от „Дрийм Тийм“, семейство Раеви – баща и син, от „Етър волей“, Красен Кънчев от „Етър волей“ и много други.
Възрастовата граница на участниците бе от родения през 1963 г. Валентин Иванов от отбора на „Старите кучета“ до Илиян Раев, набор 2002 г. от „Етър волей“.
С предметни награди бяха изненадани приятно и участвалите две дами – Анелия Николова от „Етър волей“ и Николета Цонева от POWWOW – отбора на компютърните спецове „ОСЦЕОЛА“.
„Този волейболен празник нямаше да бъде осъществен без подкрепата на Община Велико Търново в лицето на ОП „Спортни имоти и прояви“, каза организаторът на спортния празник Николай Йорданов.


description: 26 януари (четвъртък) 2017 г. от 19.00 часа в читалище „НАДЕЖДА” град Велико Търново Постановка - ИВАЙЛО ХРИСТОВ Сценография - МИЛЕН

title: „НА ЖИВО ОТ ОНЯ СВЯТ”

maintext:
Публикувана на: 23.12.2016г. 460 прегледа
26 януари (четвъртък) 2017 г. от 19.00 часа
в читалище „НАДЕЖДА” град Велико Търново
Постановка – ИВАЙЛО ХРИСТОВ
Сценография – МИЛЕН БОРИЧЕВ
Участват – АЛБЕНА МИХОВА, ЕВГЕНИ БУДИНОВ, КИРИЛ ЕФРЕМОВ
На 24 януари 2017 г. от 19.00 часа, ПК „Ажур Пико“ гостува в читалище „НАДЕЖДА” град Велико Търново с комедията на Жан Ноел Фенуик
„НА ЖИВО ОТ ОНЯ СВЯТ” изпълнена с много смях през сълзи.
Трима напълно непознати – журналистка, политик и фризьор ще се
срещнат в Ада. Те ще преминат през различни ситуации, опитвайки се да се опознаят и разкрият мистерията около смъртта на единия от тях…
Цена на билетите 10, 12 и 14 лв.
КАСА: ул. „АСЕН ЗЛАТАРОВ” 5 /срещу служебен паркинг на театъра/
Информация и заявки на телефон: 0886 770 511
и сайт: lovetheaters.weebly.com2


title: „Престиж-96” АД с приз „Работодател на годината“ за 2016 година

maintext:
Публикувана на: 21.12.2016г. 1 405 прегледа
„Престиж-96” АД е отличена в категория „Работодатели със значим принос за осигуряването на заетост на безработни лица на регионалния трудов пазар”
Компанията бе официално наградена на тазгодишния форум „Работодател на годината“, организиран от Агенция по заетостта към Министерство на труда и социалната политика.
Заместник-министърът на труда и социалната политика Ивайло Иванов връчи наградата на Магдалена Сергиева, директор „Човешки ресурси и администрация“ в компанията. „Много сме горди, че с развитието на дейността си „Престиж“ успя да създаде устойчиви работни места и дългосрочна заетост не само за региона на град Велико Търново, но и за градовете и населените места около него – Горна Оряховица, Лясковец, Дебелец, Полски Тръмбеш, както и да се наложим като коректен, отговорен и предпочитан работодател“, коментира отличието г-жа Сергиева. „Да гарантираш дългосрочната заетост на 600 човека, означава да осигуриш стандарт за развитие, да бъдеш отговорен за съдбата на 600 семейства, същевременно оказвайки положително влияние върху цялостното икономическо състояние и развитие на населените места, в които те живеят. Награди като тази дават допълнително признание за значението и смисъла на усилията, които влагаме в развитието на устойчив и отговорен бизнес. Вярваме, че именно той има съществена роля и принос за това България да се превърне в едно по-добро място за живеене”, каза още Магдалена Сергиева.
„Престиж-96“ АД е един от най-големите производители в хранително-вкусовата индустрия в България и пазарен лидер във всички категории, в които оперира: бисквити, вафли и миникейкове с марките „Траяна“, „Мираж“, „Роден край“, „Хипер“, „Троя“, „Споко“, „Ная“, „Мюсли“, „Насладки“, „Престиж“ и „Престиж селекция“.